
sko dijete, nešto slabo i boležljivo, pa su ga po- 

slali k stricu na selo, da se na svježem uzduhu 
oporavi. — Svježi gorski uzduh izvrsno mu je prijao i on 
se za kratko vrijeme potpuno oporavio. Uza to vidio je 
on i čuo kroz godinu dana toliko toga, da je još dugo 
poslije pričao o životu na selu svojim gradskim dru- 
govima. ' 


( pao a dana proveo je Milan na selu. Bio je grad- 


U ranu jesen. 


U voćnjaku. Prvo, što ga je zadivilo, kad se do- 
vezao u jeseni u selo, bile su grane pune žutih i rumenih 
zrelih jabuka. Zrele kruške već se izdaleka žutile, a 
modre šljive bile su posute bijelim maškom, koji ih je 
čuvao od vlage, da ne sagnjiju. Pucale su izvanjske lju- 
pine na orasima, otpadali zreli lješnici, žutile se dunje na 
suncu kao zlato. Košnice su bile pune slatkoga meda, no 


pčele su još uvijek neumorno letjele od cvijeta do cvi-- 


jeta. Tko zna, kakova će biti zima, pa treba spremiti što 
više slatke hrane, mislile su pčele. 


U polju. Seljaci su spremali hranu za zimu. Na 


«poljima je kukuruz požutio: lišće mu se osušilo, brci su 


mu uvenuli, a zreli klipovi sakrivali su zrnje žuto kao 
zlato. Treba da se bere. I misirače su požutjele, a grah 

je pucao; čim -bi ga jesenje sunce jače pripalilo. I otava 
bila je pokošena, pa se trava sušila, a i krompir se kopao. 
Kad polja opuste, počet će oranje. 


Voluharica i hrčak pretekli su čovjeka i napunili 


svoja nada zrnjem prije, negoli su plodovi s polja uklo- 


njeni. Jazavac je haračio po kukuruzima, vjeverica ne- 


umorno sabirala lješnike, bukvicu, žir i orahe za zimu,. 


samo čika Zeko vazda živi iz dana u dan i ne brine se, 
što će sjutra jesti. Dok ima u šumi mladih grančica i u 
školskom vrtu cijepova, ne boji se gladi, alčak jedan! 


U vinogradu. Kad je prigrijalo sunce, zapjevali bi 
cvrčci svoju staru pjesmu: crn-bjel, crn-bjel! 
kao da hoće reći grožđu: »Žuri se, da sazoriš prije je- 
senskih kišal« I doista grožđe je zorilo; berba je blizu. 
Kada je došlo vrijeme berbe, oživjeli su vinogradi; be- 
rači su pjevajući nosili pune posude slatkoga grožđa, 
djeca đipala od radosti, puške gruvale, a kola škripala 
pod bačvama punim slatkoga: mošta. Zrele su breskve 
same padale s drveta, a doskora bit će i kesteni zreli. 


U vrtu. Teško je bilo u proljeću prekopavati ze- 
mlju, saditi i sijati, kroz ljeto zalijevati i plijeviti povrće 
od korova, ali jesen svu muku bogato plaća. U jeseni 
su bili vrtovi puni Božjega dara. Marljive kućanice su 
vadile kelj, krompir, mrkvu, repu, peršin, ciklu, roikvu, 
rajčice, korabu, itd. i spremale u suhe podrume ili u sta- 
klenke, pa će kroz zimu biti ukusne hrane u izobilju. 
Sadile su luk porac i zimsku salatu. 


Što biva s biljem u jeseni? Kad je Milan bio u 
proljeću o Uskrsu kod strica, baš su vrbe prolistale, a 


stričev čoban vješto je svukao vrbovu koru i načinio mu _.: 
frulu. Kora se sa.vrbe mogla posve lako odlupiti, jer je 
bilo pod korom puno soka — mezgre. A gle, sad se to. 
u jeseni ne može! I čim kasnije, pod korom ima sve 


==. jam : 


manje soka! Tako je i kod jabučina drveta i kod kru- 
škina, i kod hrastova. drveta, i kod kestena. Jednom 
riječi: drveće ima sve manje mezgre pod korom. A i ne 
treba mu, jer se približava zima. U zimi bi se sok smr- 
znuo i drvo bi poslije usahnulo. 


Drveće se sprema na počinak. Lišće već počinje žu- 
ljeti, korjenje sve slabije upija hranive sokove, mezgre 
nestaje. Sprema se, da preturi zimsku studen, koja bi ga 
inače uništila. 


Ostalo zeljano bilje ne može preturiti zimu; čim ga 
prvi mraz pofuri, ono klone i ugine. Ali i ono se pobri- 
nulo, da u proljeću dočeka novo Sunce i da poživi novim 
životom. Spremilo je u zemlju sjemenke pune hrane za 
mladu klicu. Čim proljetno Sunce jače prigrije, niknut 
će mak, sunčanica, različak itd. pa i svakojaki korov i 
pozdraviti blagoslovno Sunce, izvor života na Zemlji. 
Visibaba i drijemovac spremili su hranu u lukovici, a 
krompir u gomoljima. Svaki se nekako pobrinuo, da ga 
zima ne zatare. Nekima nije uginuo korijen, pa će u 
proljeće nanovo potjerati, a neke (na pr. tulipan) spre- 
mile su hranu u podanku. 


Što biva sa životinjama u jeseni? I životinje 
se spremaju za zimu. Kukci i bube zavlače se u koru, a 


. ptice, koje se njima hrane, spremaju se na jug u toplije 


krajeve (lastavice, slavuji itd.). Žabe su se zavukle u mulj, 
a zmije u zemlju, pa moraju i rode na put, da na jugu 
preture zimu i da se u proljeće opet vrate u zavičaj. 
Ptice, koje se hrane zrnjem i bobicama, naći će i u zimi 
hrane, ali da im studen ne naudi, mijenjaju perje; ve- 
limo: ptice se mitare. Zecevi, lije, srne itd. mije- 
njaju dlaku; zimsko krzno treba da je gušće. Stara dlaka 
im ispada i raste nova, koja je gušća i tamnija, da ih 
bolje zaštiti od studeni. No jazavac i hrčak ne trebaju 


zat 

tako tople bunde, jer će zimu prospavati u zemlji, a to- 
plinu će im davati mast, što su je kroz ljeto nakupili kra- 
dući seljakovo žito. : 


VOĆE. 


Svatko se nečemu veseli, a Milan se najviše veselio 
voću. Osobito je volio jabuke. Jedva je čekao, kad je po- 
hodio strica u ljetu, da dozore prve rane jabuke petro- 
vače. Nekoja djeca i ne čekaju, da pravo dozore, pa jedu 
nezrele, ali ih lako stigne ljuta bolest. Ipak najviše ja- 
buka dozrijeva u jeseni, a ima ih, koje dozriju istom 
pred Božić; to su kasne jabuke božićnice, koje su rumene 


na drvetu bez lišća, kao da se ne boje ni snijega ni mraza. , 
Bilo je u voćnjaku i finijih vrsti, tako na pr. krupne . 


jesenske blijedožute funtače s crvenim prugama, pa ca- 
revke, a osobito su ukusne srčike, koje najbolje uspije- 
vaju oko Požege. Poznaju se po bijelim točkicama na 
zeleno-žutoj ljupini i po smeđim mrljama. 


Krušaka bilo je ljetnih ranih, jesenskih i zimskih. 
Izvrsna su vrst krušaka »maslenke«, koje su izvana 
smeđe kao drvo, a iznutra žute, sočne i mirišljive. 

Stric mu reče, neka razreže koju krušku ili jabuku, 
pa da vidi, što ima unutra. Usred ploda imadu i jabuke 
i kruške jezgraniku ili kokošku s pet pretinaca, a u pre- 
tincima su jezgre ili sjemenke. Lijepo se to vidjelo, kad 
je razrezao jabuku poprijeko. Kad sjemenke pocrne, 


onda je plod zreo. »Jabuke i kruške zovemo jezgričavim 


voćem«, reče mu stric. 


I šljiva bilo je više vrsti. U selu su sadili najviše 
šljive crnice, od kojih su osobito na glasu bosanske. 
Crvene bardaklije narastu velike.koliko je omanje ko- 
košje jaje, a žutare su dobile ime od toga, što su žute kao 
vosak. Ljupina šljiva posuta je finim pepeljkom ili ma- 

škom, uz koji voda ne prianja, pa im kiša ne može lako 
nauditi. 

Bresaka bilo je dvije vrsti: durancije i kalanke. 
Kod kalanaka lako možeš izvaditi košticu, kad je rasko- 
liš, a kod durancija se »meso« prihvatilo koštice. Bre- 
skvama su slične kajsije, samo sui mnogo finije. Dozrele 
su još u srpnju. ' 

Trešnje i višnje dozrele su, dok je još bio u Zagrebu. 

Šljive, breskve, kajsije, trešnje i višnje imadu u sre- 
dini samo jednu tvrdu košticu, pa ih je stric zvao »košti- 
čavo voće«. U tvrdoj se koštici nalazi sjemenka. 

Zašto je zvao orahe, lješnike i kestene ljupinastim 
voćem, a maline, jagode, ogrozd i ribiz jagodastim vo- 
ćem, dosjetit ćete se i sami. k 

Uza zid su rasle smokve, kojih ima mnogo u našem 
Primorju. . 


Korist od voća. Svježe voće zdrava je hrana, oso- 
bito poslije jela, a i sušeno. Suše se osobito šljive, a mogu 
se sušiti i jabuke i kruške. Od šljiva i kajsija kuha se 
pekmez. Voće se može ukuhati i u šećeru, pa eto izvrsne 
hrane u zimi. Ako se iz jezgričava voća istisne sok, do- 
biva se ukusno voćno vino. Od šljiva se pali i ljuta ra- 
kija, no stric reče, da se ljudi moraju čuvati toga pića, 
a osobito djeca, jer škodi zdravlju. 


U kasnu jesen. 


U selu. Dani su sve kraći, pa ljudi sve ranije pale 
svjetiljke. Jutra su često tako maglovita, da se ne vidi 
ni deset koraka pred sobom. Postaje sve hladnije, pa 
često treba navući ogrtač, da se ne prehladiš. Milan je 
upitao strica, otkuda ta magla. Stric mu nije odgovorio, 
nego mu je samo rekao, neka metne u prozor čašu vode 


m... 


i bocu vode, neka bocu začepi i neka pazi, što će se do- 
goditi. 

Seljaci su iz šume vozili drva za zimu, dok je još 
put suh, jer će doskora zaredali kiše i raskvasiti puteve. 
. Posljednje ptice odilazile su u gustim jatima, a gavrani 
i vrane kružili su oko golih jablanova kao crne aveti. Ti 
nas ni u zimi ne ostavljaju kao ni vrapci, sjenice, svrake 
i ševe krunčice. 

U polju i na livadi. Polja su opustjela, samo su 
se zimski usjevi zelenjeli. Pšenica, raž i ozimni ječam već 
su nikli i prekrili polje poput zelena ćilima. Heljdu i 
repu seljaci su pospremali i vozili kući, a zemlju pre- 
oravaju, da se kroz zimu smrzne korijenje korova i da 
se zemlja prorahli. Po livadama i pašnjacima plando- 
vala su stada. Livade su bile posute ružičasto-ljubiča- 
stim cvjetovima mrazovaca, ali ih blago nije diralo; ako 
su i lijepi, ali su i otrovni. 


U šumi. Isprva se šuma prelijevala u svim bojama: 
jedno je lišće već bilo požutjelo i padalo, drugo se tek 
zarumenjelo, a nekoje još je bilo zeleno. Ali kad je pao 
prvi mraz, lišće je padalo na tle kao kiša, čim je malo 
prigrijalo sunce. Tu će ono istrunuti, a od toga truleža 
nastat će zemlja crnica. Takova je zemlja izvrsna hrana 
za drveće i za drugo bilje. Nije dobro, što seljaci voze 
lišće iz šuma kući, jer će im šuma slabije napredovati. 

A zašto se lišće suši u jeseni? Korijenje ne može da 
upija vodu iz zemlje, jer nema dosta sunca i topline, koji 
mu daju snagu. Zato u drvetu bude u jeseni sve manje 
hraniva soka, pa je ono suše i sad pastir ne bi mogao 
oguliti s vrbe koru, da načini sviralu. 


Vrste tla. Kad orač u jeseni zareže plugom u ora- 
nicu, lijepo je vidjeti, kako se niže brazda za brazdom. 
Sad se i vidi, kakova je vrsta kojega tla, ma da orač ne 

prevrne zdravice, koja je dublje u zemlji, već samo 


mekotu. Mekota, je rahla i sipka, pa ako je dobro 
pođubrena, usjev će dobro uspijevati. Dobra je mekota 
za bilje ono, što je smočnica za ljude t. j. spremište za 
svakovrsnu hranu, koju će korjenčići upijati. Zdravica 
opet čuva vodu, koja za suše prelazi u mekotu i tako 
hrani bilje kratkog korijena, da ne ugine od suše. 

Najplodnije je tlo: zemlja crnica (humus). Crnica 
postaje tako, što u zemlji trunu različiti otpaci bilja i 
životinja. Zato ima mnogo crnice u šumama, gdje trune 
na tlima sva sila lišća. Ako ima u nekoj zemlji mnogo 
Pijeska, zovemo takovo tlo pjeskulja ili pjeskovito tlo. 
Takovo je tlo sipko, ali obično nije rodno. 

Plodno je tlo ilovača ili ilovasto tlo. Sastoji se od 
gline (lončarske zemlje) i pijeska. No ako ima u njemu 
previše gline, ne vrijedi. Takovo tlo zovemo »glineno 
tlo«. Glineno tlo teško se obrađuje, jer je žilavo; teško 
se suši, a kad se osuši, raspuca se. 

. Može da bude u tlu izmiješana glina i sitne čestice 
kamena vapnenca. Takovo se tlo zove laporasto. 

Najplodniji su naši krajevi u nizinama oko rijeka, 
jer tamo ima najviše crnice. Osobito su plodni: Srijem i 
Banat. 


JESENJE JUTRO NA SELU. 


Tek što zora zabijeli, već se ljudi na selu dižu i kreću 
na rad. Konji i volovi već su upregnuti pod plug: sve je 
spremno za oranje, jer treba posijati pšenicu bjelicu 
prije nego li zima okuje zemlju ledom. Domala se začuje 
kroz selo pucanj biča i zveka klepaka; redom se otvaraju 
vrata na dvorištima — krave i telad izlaze. Stado postaje 
putem sve veće i polagano kreće do seoskog pašnjaka. 
I ovce kreću na pašu, a tko ima koze, treba da i njih 
odvede nekuda, neka se nabrste. Pa i svinjari tjeraju 

krda svinja. Od domaćih životinja ostat će u selu samo 
psi, da čuvaju kuće, i mačke, da drijemaju gdje u za- 
pećku ili da hvataju na krovu vrapce, jer su se miševi po 
danu zavukli duboko u svoje rupe. | Pa 

A kad se sunce nagne prema zapadu, vratit će se i 
ratar i ukućani i stoka na počinak. Da 

Krava. Što bi djeca, da ponestane mlijeka! A naj- 
više mlijeka da je nam krava, pa je zato ljudi od svih 

Krave na paši. 


domaćih životinja najviše cijene. Za siromašnije I 
krava je prava hraniteljica: ona im daje ne samo mli- 
jeko, već se od mlijeka dobiva i sir i skorup (vrhnje), | 
od skorupa maslac, od maslaca maslo: Sve se to može 
u gradu dobro prodati, pa tako seljaci dođu im 
da mogu kupiti druge hrane i da se mogu obući i i je- 

nuti. I meso od krave (govedina) ukusno je, pa se mnogo 
troši, osobito u gradovima. Kožu kožari učine, pa eto 
obuće; od loja se prave svijeće lojanice i sapun, a crijeva 
se nadjenu isjeckanim mesom, pa eto kobasica. Rataru 
vuče krava kola i plug, a daje mu izvrsno đubre za 
njivu. Jednom riječi: krava je najskorisnija domaća ži- 
votinja. Hajde da je malo pobliže promotrimo! 

Krava nije tako hitra i okretna kao konj, ali je ipak 
velika i jaka. Ne boji se ona svake šuške, jer ima na glavi 
dobro oružje: čvrste rogove. Kad hoda, staje samo na 
dva prsta, koji su obuveni u tvrde papke, da ih ne izrani 
na tvrdu i oštru tlu. Ako joj u ljetu dosađuju muhe, lako 
ih otjera repom. 


Jeste li kada gledali, kako krava pase? Ne će ona 
svake trave, već samo onu, koja joj prija. Travu pre- 
poznaje po njuhu, pa zato i onako duva kroz nozdrve. 
Odgriza cijele čuperke trave, koje smota dugačkim, hra- 
pavim jezikom, odgrize prednjim, oštrim zubima sjeku- 
tićima i jezikom sirpa u usta, gdje opet kutnjaci hranu 
žvaču. Ne prožvaču hranu sasvim, pa takova napola pro- 
žvakana hrana ne ide u pravi želudac, nego u burag. 
A zašto ona odmah dobro ne Prožvače hranu, pitat ćete? 
Eto zato, jer nema dosta vremena. Da vas, djeco, upi- 
tamo, čega biste više mogli Pojesti, salate ili mesa, svaki 
bi mi od vas odgovorio: pa razumije se — salate. Eto 
tako je i kod krave! Krava se hrani travom, pa treba 
mnogo hrane za svoje golemo tijelo i zato ne dospije da 
hranu dobro prožvače, već je samo trpa u se. Žvakat 
će poslije. Jeste li kada gledali kravu, kad mirno leži na 
Pašnjaku ili u staji, pa neprestano melje i žvače? Velimo: 
krava preživa. Iz buraga naime hrana ide u kapuru, gdje 
se dobro nakvasi, pa se onda vraća natrag u usta, gdje je 
krava iznova dobro prožvače, a onda ide istom u pravi 


želudac, gdje se prokuha. Takove životinje zovemo: 
preživači. 

Ovca. Ovca je mila životinja, ali vrlo plašljiva. Od 
bilo kakvoga šušnja poplaše se ovce, a bljesne li ili 
udari grom, gotovo da izgube glavu. Može da im gori 
krov nad glavom, one će samo blejati i prije će žive 
izgorjeti nego li izaći kroz otvorena vrata napolje. 


Koza i ovce na paši. 


Ako promatramo ovčije tijelo, ne ćemo se čuditi, što - 
je tako plašljiva i što je uvijek tužna i zamišljena kao 
čovjek, kojemu su potonule lađe s blagom. Ovca nema 
nikakova oružja za obranu. Slabo njezino tijelo čini se 
samo stoga nešto jačim, jer ovca ima debelu kovrčastu 
vunu. Kad je ostrigu, vidi se, kako je slaba. Prsti na no- 
gama su joj obuveni u papke, da ih ne izrani, kad pase 
i vere se po kamenju. Ovan ima savinute rogove te može 
da nešto jače udari, osobito kad se zaleti, ali je i to pre- 

slabo oružje za obranu. Ovan vodi ovce (»ovan prehod- 
nik«): kuda ovan, tuda i ovce. Stane li ovan, zaustavi se 
cijelo stado, u kojemu višeput ima i preko stotinu ovaca. 
Padne li on u kakovu provaliju, poskaču i ovce za njim. 
Pamet im je dakle slaba. ' 

Ovca pase travu i preživa kao i krava. Ljudi je 
hrane poradi vune, mlijeka i mesa. Vuna se striže dva- 
put u godini. Od vune prave ljudi sukna za topla zimska 
odijela, pletu čarape i prave biljce (lički jorgani). Od 
mlijeka se pravi izvrstan ovčji sir, od loja svijeće i sapun, 
od crijeva strune za gusle, a od kože fine rukavice, pa i 
šubare. Kakvo je ovčije meso, znate i sami, ako ste kada 
jeli na ražnju pečenu janjetinu. 

Ovce drže osobito u brdovitim krajevima, jer se tra- 
žeći hranu popnu lako i na visoke bregove. Zadovolji se 
is mršavom hranom, pa ih drže lako i siromasi. Ko- 
risna je to i mila životinja, pa je djeca vole, a osobito 
mladu jagnjad. 

Ovca katkad s travom pojede nekakva crvića, koji 
se zove metilj. Taj im se zavuče u jetra i tamo se razraste, 
pa ovca lako i pogine. 


Koza. Kozu ljudi s pravom zovu »kravom siro- 
maha«, jer daje prilično mlijeka, a lako se prehrani. 
Brsti sve do čega dođe, pa ni krompirovu cimu ne mi- 
moiđe. Obijesna je i živa: prava jogunica! Penje se na 
svaku hrpu kamenja i na svaki grm, očima vrti na sve 
strane, a ušima striže kao da hoće sve čuti i vidjeti. A to 
se ona vrti i ogledava, ne bi li gdje spazila što za svoj 
želudac. 

Brsti vrlo lakomo. Hranu samo na p6 prožvače, pa 
preživa kao i krava. I zubi su joj kao i u krave. Ne za- 
država se koza dugo na jednom grmu: malo ovdje, malo 
ondje, pa sve dalje i dalje kao da se boji, ne bi li joj što 

»Godinu dana na selu« 


izmaklo. Za druge koze ne brine se ni najmanje; ne drži 
se ona društva kao ovca. Zalutati ne će tako lako, jer 
izvrsno pamti mjesta, kuda je jednom prošla, pa se istim 
putem i vraća. Za veranje služe joj izvrsno vitke i čvrste 
noge obuvene u papke, koji su tako udešeni, da se njima 
može prikvačiti za kamenje i žilje. Kako je obijesna, 
popet će se i na krov staje, ako je nizak. Tijelo joj je 
vitko i gibivo, pa se lako provlači kroz šikarje. 

Na glavi ima natrag uvijene rogove, da joj ne sme- 
taju. Ne može da njima ubode, ali može živo da udari. 
Ni dugačkog repa nije joj Bog dao, jer bi njime sve 


smlatila, a bio bi joj samo na nepriliku kod veranja | 


kroz grmlje i šikarje. Trup joj mršav i pokriven sa ko- 
strijeti. Dobro je to, što se ona izvrsno vere i provlači, 
jer je mogu držati ljudi i u krševitim krajevima, gdje se 
krava ne bi mogla uspeti na svaku pećinu, a ne bi tamo 
za nju ni bilo hrane. 

Koza je vrlo svojeglava i jogunasta, a još je jogu- 
nastiji bradonja jarac. Znate li onu pripovijest o lije- 
nome Jaši i jarcu? Čuvajte se jarca, jer on može žestoko 
da grune čelom čovjeka, kad se naljuti. I mali jarići vrlo 
su nestašni i veseli. 

Kozu ljudi drže poradi mlijeka. Kozje mlijeko ima 
poseban miris. I ako ljudi kozu vole, u vrt ju ne puštaju, 
jer bi pobrstila sve, do čega bi došla, pa bilo to i naj- 
ljepše cvijeće. I u mlade šume ne valja je puštati, jer bi 
i tamo učinila mnogo štete brsteći mlade grančice i pu- 
pove; osobito u krajevima, gdje ima.malo šuma, načine 
koze mnogo štete. 


Konj. Jeste li gledali konja, kad čeka svoga gospo- 
dara, da ga zajaše ili da mu vikne hio! pa, da povuče 
kola, kako onda nestrpljivo kopka nogama i rže? Dosta 
je samo jedan povik ili pucanj biča, pa će pojuriti kao 


> RA = 


Konji. (Po redu sa lijeva na desno: Belgijanac, arapski_konj, pruski konj, klajdestalski konj i 


engleski punokrvni konj). 


da ga vile nose. Glavu će ponosno dići uvis, a griva će 
mu zavijoriti zrakom. Još je ponosniji, kad nosi jahača. 

Nije konju teško trčati, jer mu je tijelo vitko i po- 
kriveno kratkom dlakom, glava duguljasta, vrat savinut 
i ukrašen grivom, a noge dugačke, čvrste i gipke. Sve je 
na njemu kao stvoreno da trči. Zemlju dodiruje širokim 
rubovima vrlo čvrstog rožnatog kopita, pa nogu ne iz- 
rani ni na tvrdu tlu. A da mu ne naudi ni oštro kamenje, 
kovač mu na kopita prikuje željezne potkove. Dobro 
potkovan konj može vući i velike terete. 

No nijesu konji samo za trčanje, već i zato da vuku 
teški teret.  Takovi su konji jači; imadu osobito jake 
noge i široka prsa. 

I konj se hrani travom, no osobito voli zob i ječam. 
Hranu ne preživa, zato je odmah dobro prožvače. Zob 
i ječam daje se ponajviše onim konjima, koji treba da 
mnogo i brzo trče. 

Djeca vole konje, osobito malu ždrebad, ali treba 
da ostanu kod svojih drvenih konjića, a pravim konjima 
neka se previše ne približuju, jer bi mogla ljuto nastra- 
dati. Konj može kopitom žestoko da udari, a znade i 
ugristi; zato se čuvaj! Mnogo mu dosađuju muhe, pa 
neprestano mlati kitnjastim repom. Zato mu ga Bog 
i dao. ' 

Ima konj i bliza rodaka. Ako ga i nijeste možda vi- 
djeli, ali ste čuli glasa o njemu. To je poznati tvrdo- 
glavac s dugim ušima — znagarač. Ljudi mu se podru- 
guju, a ipak je koristan, osobito u brdskim krajevima. 
Tu ga znadu i te kako natovariti, a on jadnik strpljivo 
nosi taj tovar zato, da često dobije za ručak samo malo 
— slame! Za nj mora da .je prava uvreda, što njegovo 
časno ime daju — lijenčinama i nevaljalcima ... 


Svinja. Sjećate li se, kako su pred Božić tužno cvi- 
lile svinje po svem selu? A što su skrivile ljudima, da su 

ih tako nemilosrdno klali? Malo pa ništa! Ni krive ni 
dužne zatvorili su ih u tamnicu, u kotac, obilno su ih hra- 
nili, pa su se preko mjere udebljale. Našto im sve to, kad 
ih iza toga čeka nemilosrdni mesarski nož. Kad ju rašči- 
njaju, domaćica jedva čeka, da mesar razreže salo, pa da 
vidi, bude li dosta masti za zimu, a i mesa. Meso i mast 
je uzrok, da je svinja tako jadno svršila svoj kratki život. 
Pa da vidimo, kako je to ona živjela! 


Svinje ruju. 


U mladosti bilo joj je lijepo, jer je slobodno trčkarala 
po pašnjaku s drugim svinjama. što su samo načinile od 
one zelene tratine! Svu su izrovale uzduž i poprijeko, a 
bez ikakova rala. Svinja nema rala, ali ima rilo ili surlu. 
To je kao klin šiljata glava. Glava joj i onako visi prema 
zemlji, a noge su joj kratke; tek se malo sagne, već se 
gubica zabode u tratinu ili u kakovu kaljužu. Više puta 
se u ljetu i cijela zavali u kaljužu i rokće od miline, kako 
joj godi i kako je hladi. Pa i ne izađe tako prljava, kako 
bi mislili, jer ima po sebi dlaku, čekinje, a s te dlake se 

blato oklizne. Nešto ipak ostane, pa zato i velimo prljavu 
daku, da je »prljav kao krme«. U blato se zavali i kad 
je hladnije, pa ipak ne prozebe, jer je čuva od prehlade 
debela koža i salo ispod kože. 


No zašto ruje zemlju? Ruje zato, što nije nikad dosta 
sita, pa uvijek traži hranu. Zato se i udeblja tako. Ne pro- 
bire mnogo. Ždere sve do čega dođe: korjenje, crve, 
gnjilo i zdravo voće, a koštice od šljiva pod njezinim 
čvrstim zubima samo praskaju. Zato mogu i siromašni 
ljudi lako ishraniti i utoviti svinju tako, da više puta ne 
može ni stajati na nogama. Noge su joj kratke. Na no- 
gama ima po četiri prsta. Treći članak svakog prsta obu- 
ven je u papak. Svinja staje samo na dva donja papka. 
Kad trči, usput i rokće. 

Svinjsko meso dobro se osoli i suši u dimu, pa se 
može dugo uzdržati zdravim. Crijeva se nadjenu sitno iz- 
rezanim mesom ili krvlju i kašom, pa eto kobasica, ko- 
jima se djeca vesele. Bilo im prijatno! 


Kokoši. Od jutra do mraka kokoši neumorno če- 
prkaju i po dvorištu nešto traže. Svatko će se odmah 
dosjetiti, da traže hranu, a to su različiti crvići, ličinke 
i kakvo zrnce sjemena, što je slučajno palo na zemlju. 
Čovjeku bi prije oči iskočile, nego li bi našao takvo 
sitno zrnce, ali kokošima to ne zadaje velike muke, jer 
imadu vrlo oštre oči, pa vide i posvema sitna zrnca. No 
čim padne mrak, već su kao slijepe i ne vide ama baš 
ništa. Zato i vele čovjeku, koji noću slabo ili nimalo ne 
vidi, da ima »kokošje oči«. ' 

I za čeprkanje treba prikladna oruđa, a kokoši ga i 
imadu. To su čvrste noge i na njima četiri prsta; tri su 
okrenuta naprijed, a četvrti je straga, da kokoš čvršće 
stoji. Na prstima su čvrste pandže, koje upravo i služe za 
čeprkanje. No kad se kvočka razljuti, može tim pan- 

džama da i ogrebe, ako i nijesu tako oštre i dugačke kao 
u mačke. 

Ma da kokoši umiju dobro prevrtati zemlju, ipak ih 
ljudi ne puštaju u baštu, jer bi učinile mnogo štete. No 
ako ograda nije dosta visoka, kokoš će je preletjeti, pa 
eto belaja! Ne može baš da leti ni visoko ni dugo, jer 
su joj krila prekratka, a ona sama preteška. | 

Slabo bi se kokoši nasitile, kad bi živjele samo o 
onom, što iščeprkaju. Svaki dan im treba baciti hrane: 


Pijetao, kokoš, kvočka i pilići. 


kukuruza, zobi, ječma, a ni pšenici baš ne prigovaraju. 
Jedu različite kukce na pr. hrušteve, samo moraju oštrim 
kljunom otkidati komadić po komadić, dok zrnje pro- 
gutnu čitavo. Prija im i zelenje na pr. salata, pa i ku- 
hani krumpir. Mogu dosta pojesti, a ipak im je želudac 
malen. Kako to, pitat ćete. Eto tako, što imadu prije že- 
luca pod vratom spremište za hranu, a to je volja. U 
volji se hrana nakvasi, pa onda iz volje ide pomalo u 
pravi želudac, u onaj, što ste ga već sigurno imali ku- 

hana na tanjuru, pa ste mogli vidjeti, kako je čvrsti 
mesnat, 

A zašto kokoši, kad piju vodu, neprestano pogle- 
davaju nebo kako kakvi zvjezdoznanci? To je zato, što 
ne mogu srkati vodu kao mi. Kokoš napuni najprije donji 


dio kljuna vodom, a onda glavu diže uvis, da se voda. 


izlije u grlo. 
Kakova li veselja za djecu, kad se izlegu prvi pilići! 


Kako su lijepi i nježni — kao pahuljice. Pa i odmah trče, . 


čim se izlegu, ti mali potrkušci. Djeca bi se najvoljela, da 
se čitav dan sigraju s njima, kad bi to kvočka dala. Vazda 


se nešto ljuti i kostruši, pa ako koje pile samo dodirneš, : 


skočit će ti u oči. I macan je već osjetio njezinu srdžbu, 
kad se nešto previše približio piletu misleći tobože, da 
je vrabac, ali ga je kvočka naučila, da razlikuje pile od 
vrapca! 

Svi znate, zašto ljudi hrane kokoši, jer se po koje 
kuhano kokošje jaje nađe i u vašoj torbi, a možda i koji 
batak pečenog pileta ili pijetla. Dobra kokoš iznese do 
150 jaja na godinu, a vi izračunajte, koliko to vrijedi! — 
Znate i to, kako kokoš u sav glas kokodače, kad snese 
jaje, kao da sav komšiluk mora znati za to. A znale i to, 
kako pijetli dozivaju jedan drugoga: »Kukuriku!« i kako 


se ponose velikom crvenom krijestom, ostrugama na no- 


gama, i kitnjastim repom, čega u koke nema. Pa neka 
im! Što tko ima, onim se i dići. 


Patka. Kokoš se ne da ni pod živu glavu u vodu, - 


a patka bi proboravila i ljeti i zimi čitave sate u vodi, 
samo ako joj se pruži prilika. Kad zapljušti kiša, bježe 
kokoši pod strehu, a patka se iza glasa dere od veselja; 
to je za nju život! Zna kokoš, zašto se ne da u vodu! Ne 
prija joj, jer bi joj pokislo perje, pa bi se prehladila. 
Patka se međutim samo strese i već je suha. Voda se 

oklizne s njezina perja, jer je masno. Maže ga nekakvim 
uljem, što ga kljunom istisne iz žlijezde na trtici. Gornje 
perje je gusio i polegnuto, pa čuva od vode guste pahu- 
ljice, koje su iznutra. To joj je izvrsna odbrana od zime.. 
Jedino su noge gole, no u njima i onako nema mnogo: 
krvi, da bi im tu mogla zima nauditi, kao ni kod kljuna. 
Pa i mast ispod kože čuva je od zime. Ovako dobro za- 


Patke na bari. 


štićena može da i usred zime pliva po vodi, samo ako: 
nije zamrznuta. 


Paika je kao stvorena za plivanje. Sve da i hoće, ne 
bi mogla potonuti, jer je lagana. Laganom je čini perje, 
u kojem se zadržava uzduh, zatim mast ispod kože, koja 
je također lakša od vode (— znate da u masnoj čorbi 
pliva odozgo! —) pa i kosti, koje su iznutra šuplje. Či- 
tavo je patkino tijelo slično plosnatom čamcu. Što su 
kod čamca vesla, to su kod patke noge. Smještene su na 
stražnjem dijelu tijela, pa njima lako vesla i kormani. 
Između prstiju ima razapetu kožicu (opnu), koju voda 

raširi i napne, kad: se patka odrine, pa se tako gura sve 
više naprijed. — Velimo, da pliva. — Noge su joj spretne 
za vodu, ali kad izađe na suho, vrlo je nespretna; sve se 
važe s jedne strane na drugu. Velimo, da »gega«, Letjeti 
ne može ni toliko, koliko kokoš, ama baš nimalo, jer su 
joj krila premalena. ' 

Nije patka u vodi onako samo od zabave, već od 
nužde. Vrlo je proždrljiva i skoro nikad dosta sita. Noge 
su joj nepodesne za čeprkanje, ali joj je zato kljun po- 
desan za brljanje po vodi. — Ispruži dugačak vrat, za- 
gnjuri glavu u vodu tako, da joj samo noge i rep vire, 


pa brlja na dnu po mulju. Kad se opet uspravi, cijedi joj | 


se mulj iz kljuna na sve strane. Kljun joj je na kraje- 
vima tvrd, rožnat i nazubljen kao turpija tako, da mulj 


može iscuriti kroz pukotine, kad se kljun zaklopi. Sve 


što je tvrdo, zaostane na mesnatom jeziku, koji ima u 
tu svrhu resice i zubiće. Jezik joj je vrlo osjetljiv, pa 
odmah raspoznaje što vrijedi za pačji želudac, a što ne. 
Katkada naumice progutne kakav kamičak ili zrnce 
Pijeska, jer to služi želucu za mrvljenje hrane. I pačji 
želudac je žilav, pa mu to ne će nauditi. 

Ni patki ne dostaje ona hrana, što sama nađe, pa je 
moraju hraniti ljudi kao i ostalu živad. Njihove rođake 
divlje patke u svemu su joj slične, samo što se one : gre 
hrane same i što mogu dobro letjeti. 


Eto tako boravi dane pitoma patka, dok i ona je- | 


dnoga dana ne zapliva po masti mjesto po vodi. Meso joj 
je vrlo tečno, a pahuljicama ljudi pune jastuke. 
Guska. I guska voli u vodu kao i patka, pa brlja i 
traži u mulju gujavice, crviće i male ribice, ali ipak rado 
boravi i na suhu, da čupka kljunom travu. Nije guska 
onako nespretna na suhu kao patka, jer su joj noge 
čvršće i smještene u sredini okruglog i dugoljastog trupa, 
pa čvrsto stoji na nogama. I potrčat će, ako baš ustreba. 

Znate i sami, kako gusak može trčati za vama, ako se 
odviše približite malim guščicama, a mogao bi vas klju- 
nom žestoko i uštinuti. Kljun je guščji oštrih rubova, 
rožnat i čvrst, a to im i treba za odgrizanje trave. 

I guska maže svoje perje uljem kao i patka, da ne 
prokisne; osobito da ne prokisnu guste, mekane pahu- 
ljice, koje štite tijelo od zime. Te su pahuljice dobro po- 
krite gornjim perjem, koje je poredano kao crepovi na 
krovu, da ne prokisne. Perje je obično bijele ili sive 
boje. Leti prilično, jer su joj krila široka i čvrsta, samo 
ne može dugo letjeti. Nekad su guščja pera zarezivali i 
njima pisali, pa zato još i danas velimo, da pišemo pe- 
rom, ma da je od gvožda. No ako se ugoji, ne može da: 
se digne u vis, jer je preteška. Divlje guske, kojima je 
naša pitoma guska posve slična, izvrsno lete i poredaju 
se pri tom u slici klina. Možete ih često čuti u zimi, kako 
visoko negdje u uzduhu gaču tražeći, gdje ima kakova 


bara, koja nije smrznuta. 


Guske hrane osobito u onim krajevima, gdje ima 
dosta vode i gdje su veliki pašnjaci. Tamo se othrane 
s malim troškom, pa eto u zimi pečenke i mekana perja 
za perine! 

Magla, kiša i mraz. Jednog jutra bila je opet 
gusta magla, pa je Milan upitao strica, kako nastaje 
magla. 

— A što je s tvojom vodom u čaši? — upita stric. 

— Nema je. Nestalo je! 

— A u začepljenoj boci? 

— Tamo još je sva voda kako je i bila. 

— A kuda je ona iz čaše? 

— Otišla je u uzduh. Ishlapila je. 

— Tako je. Pretvorila se u paru kao što se u: paru 
pretvara i ona voda, što vrije u kuhinji u loncu. Ipak je 


nije nestalo, nego se razišla po uzduhu. Tako hlapi voda 

iz potoka, jezera i mora, pa iz lišća, a također i mi iz- 
dišemo mnogo pare iz sebe. Duni nekoliko puta u staklo 
od prozora, pa ćeš vidjeti, kako se staklo zamaglilo. 
Nevidljive pare su se zgusnule i postale su vidljive, jer su 
došle u dodir sa hladnim staklom. Tako ti je i s onim pa- 
rama u uzduhu. Kad se ohlade, onda se zgusnu i lebde 
kao bezbroj sićušnih kapljica u uzduhu. Mi velimo: 
magla je. 

— Zato i moj dah u zimi izlazi iz ustiju kao magla, 
jer se pare iz mojih ustiju zgusnu na hladnom uzduhu. 

»Dobro si rekao. Ako je magla visoko u zraku, onda 
joj se veli »oblak«..Oblak nastaje i u ljetu, jer je visoko 
u zraku hladnije nego li pri zemlji. Kad se opet po neko- 
liko sićušnih kapljica magle sastanu, nastanu veće kap- 
ljice. Te su teže, pa zato padaju, a padajući poberu 
usput i druge kapljice, pa postaju sve veće i veće. Kad 
padnu na zemlju, velimo: pada kiša. Ljeti padaju kapi 
sa velike visine, jer je oblak visoko, pa su kapi debele, 
a u zimi su sitnije, jer i oblaci nisko leže. 

— A odakle mraz? 

— Na hladnom bilju se vodene pare pretvaraju u 
kapljice rose kao i na staklu, kad si ti u nj dunuo. U je- 
seni i u zimi se te kapi na bilju smrznu i mi velimo, da 
je pao mraz. No kad je oblačno, nema ni rose ni mraza, 
jer oblaci čuvaju zemljinu toplinu kao kakav jorgan i 
ne puštaju je u svemir, pa se zemlja ne može dovoljno 
rashladiti i zato onda nema ni rose ni mraza. 


Vodena para tjera strojeve. Vodena para 
stvara čudesa — nastavi stric. Da nema vodene pare, ne 
bi tebe možda ovdje bilo. 

— Kako to, striče? > 

— Tko te je dovezao ovamo? 

— Željeznica. Pa što ima to s parom radit 

— Ima, ima. I te koliko! Zar nijesi vidio onu bi- 
jelu maglu, što je izduva stroj, koji vuče vagone, a zovu 
ga »lokomotiva«. To ti je zgusnuta vodena para, koja 
tjera stroj. Ajde sa mnom, pa ćeš se odmah uvjeriti. 

Stric odvede Milana u kuhinju i poklopi sve lonce 
poklopcima, a onda stavi još više drva na vatru. Voda 
je u svim loncima počela ključati i odizavati poklopce. 

— Gledaj, kako para miče poklopce na loncima. A 
što bi bilo, da čvrsto prikujemo poklopac za lonac? 

— Razletio bi se. 

— Aha! Vidiš li, kakva je to sila u pari. Tu su silu 
inžiniri spretno upotrebili za tjeranje strojeva: lokomo- 
tiva, strojeva za mlatidbu, oranje itd. Dakako, treba tu 
osim vode još i ugljena, kojim se voda ugrije, da se 
onda naglo pretvara u paru. Takovi strojevi rade sa sil- 
nom snagom i obavljaju posao, za koji bi trebalo na sto- 
tine konjskih sila, a posao obave brzo i tačno. No tre- 
balo je tisuće i tisuće godina, dok je čovjek došao na to, 
ma koji bi se način mogla upotrebiti snaga vodene pare. 

I ona para, što se zgusne i padne kao kiša na zemlju, 
dolazi čovjeku u korist. Ona mu natapa šume, livade i 
polja, pa čini, da može bilje rasti i uspijevati. Bez vode 
bila bi zemlja tužna pustinja bez ijedne travke, pa i bez 
ijedne životinjice. Da ni čovjek onda ne bi mogao živjeti, 
razumije se samo po sebi. Voda stvara izvore, poto- 
čiće, potoke i rijeke, koji opet tjeraju mlinove i stro- 
jeve, što proizvode električnu struju. Što sve radi ele- 
ktrična struja, to ćeš još ćuti, a za ovaj puta bit će i 
ovo dosta. 

Zima. 


Prvi snijeg. Kad je Milan jednog jutra ustao, pro- 
Zori su bili svi zaleđeni i išarani ledenim cvijećem, a 
krovovi su se bijelili od snijega. 

Kako je nastao snijeg? Eto tako, što su se smrznuli 
mjehurići vodene pare u oblacima prije nego li su se 
skupili u veće kapi. Mjesto kiše padaju pahuljice snijega. 
Pusta li veselja za djecu, koja se grudaju ili prave Snije- 


govića! Ako još više snijega padne, pa se smrzne, bit će | 


krasan saonik. I ono ledeno cvijeće na prozorima na- 
stalo je tako, što se smrznula vodena para, koja se uhva- 
tila na hladnu staklu. : 

Kad snijeg zamete sve putove, jao tada zecevima i 
malim ptičicama. Tada će jadne sirotice doletjeti tik do 
naših prozora, da im udijelimo koju mrvu hrane. : 


Zašto voćke ne pozebu u zimi? Eto zašto: štiti 
ih kora, a i u njima nema soka, koji bi se smrznuo. To 
bi im škodilo: Znate, da pukne boca u prozoru, kad se 
u njoj smrzne voda. Kad se voda smrzne, zaprema veći 
obujam; staklo se ne može rastezati kao koža ili gumija, 
pa je moralo'pući. Tako bi se i sitne čestice drveta raski- 
nule; kad bi u njima bilo vode, koja bi se smrznula, i 
stablo bi uginulo. 


Zašto se led hvata odozgo na vodi? Znam, 
da ćete reći: pa valjda zato, da se djeca mogu sklizati. No 
evo zašto! Treba da znate, da je ona voda, koja je tako 
hladna, da se hoće smrznuti, lakša od one druge, koja je 
od nje toplija, pa se drži odozgo kao i mast na vrućoj 
čorbi. Zato se led hvata uvijek odozgo, a to je sreća za 
ribe. Kad bi se voda počela smrzavati odozgo, sve bi iz- 
ginule. ' . ' ' 
Polje i livada u zimi. Divno je polje u zimi! Po- 
krito je snijegom kao kakovim golemim pokrivačem! I 


== 80) 


livade su bijele, samo se potočić tamni i vrbe, što se po- 


redale uza nj kao stražari. 

Dogodi li se, da padne u zimi kiša, pa se voda naglo 
na poljima smrzne, onda je to zlo i naopako. Bilje treba 
uzduha, da se ne uguši, a smrzavica priječi uzduhu put 
do biljke. Snijeg je šupljikav, pa ne prijeći, ali kad se 
naglo otopi, pa opet nastupi zima, onda se uhvati kora 
kao led. I seljacima ne preostaje drugo, već da dovuku 
na usjeve branu (drljaču), koja razbije led. 


Lov. Jadni zecevi, srne, jeleni i lisice po šumama, 
a divlje guske i patke po barama možda i ne slute, što ih 
čeka. Ali kad začuju štektanje pasa i pucnjavu pušaka, 
bježe kud koji zna, jer slute da im se radi o glavi. Svaki 
se brani, kako zna, ali mnoge ipak pogodi ubojito zrno 


“ iz lovačke puške. , 


Najviše strepi pred lovcima čika — zeka. 


Zec. Zecu vele, da je plašljiv, a to nije nikakovo 
čudo, kad sve vreba na nj, jer ima vrlo tečno meso. Tko 
bi nabrojio sve njegove neprijatelje, koji mu rade o glavi. 


* Među tima prvi su ljudi, zalim psi, divlje mačke, vukovi 


i orlovi, a na mlade zeceve napadaju jastrebovi, lisice i 
kune. I protiv svih tih neprijatelja stoji naš »čika zeko« 
bez ikakova oružja. Jedina su mu uzdanica: hitre noge 
i izvrstan sluh, pa bježi, čim što šušne. 

Ne trči kao pas, nego skače. Stražnjim se nogama 
odbacuje. Kako su samo dugačke! Mnogo dulje od pred- 
njih. Uške je pritegnuo uz glavu, pa juri, juri... Da za- 
Vara psa, svaki čas mijenja pravac trčanja. 

U snijegu se posve jasno razabire dugačak otisak 
stražnjih nogu, a to je znak, da zec stražnjim nogama ne 
staje na prste, i kratak otisak prednjih nogu. I tijelo mu . 
je vitko, pa lakše trči, nego li da je zdepasto. Hrani se 
kako kada. U zimi glođe koru s drveta i odgriza mlade 

grančice, pa načini štete, osobito u mladom voćnjaku. ts k zemlji, pa se ne vidi. Ljetno krzno ne vrijedi, ali zim- 
if. sko je gusto i ne ispada mu dlaka. Krznom se podstav- 

hk : ljaju kaputi, a od dlake 
se prave šeširi. I meso 
mu je izvrsno, iko ga 
umije prirediti. 


Šuma u zimi. Ako 
zadeš zimi u bjelogoričnu 
šumu, osjetit ćeš, da tamo 
vlada lišina kao u svetom hramu. Tek 
po gdjekad surva se snijeg s koje gra- 
ne, zaleprša po koja ptičica, koja se 
ne seli, ili preleti preplašen zec. Grane 
su gole, samo se vide na njima pu- 
povi, a lišća nema. 


Pa zašto šuma zimi miruje? Mi- 
ruje zato, jer nema dosta sunca ni 
topline, a i voda sva se skrutnula, 
kako znate. Bez toga nema za biljku 
života. Olkini sa svakog drveta po 
grančicu i pogledaj pupove. Pogledaj 
na pr. na bukovoj grančici šiljate pu- 
pove. U njima se skriva novi život 
bukve: čim grane malo toplije pro- 
ljetno sunce, ovi će se omoti otvoriti 
kao da ih je tko dodirnuo čarobnim 
štapićem, i bukva će prolistati. Slično 
ćeš vidjeti kod hrasta, graba, breze i 
drugoga drveća. Lijeska ima dugačke 
pupove, pa će prva procvasti i javiti 
dolazak proljeća. 


Zecevi u kupusu. 


u tami. Što ne vidi i ne nanjuši, napipa čekinjastim brci- 
ma. Otrovno bilje pozna po njuhu, pa ga pušta u miru. 
I čuje izvrsno. Dugačkim uškama ulovi svaki šušanj. Čim 
što šušne, a on bjegac! . 
Od neprijatelja čuva ga i boja krzna. Krzno mu je 
smeđe, rđaste boje kao i tlo, na kojem leži, pa ga lako 
ne opaze. A ono malo bjeline na repu i trbuhu pritisne 


Drukčije je zimi u crnogoričnoj 
“e šumi. Tamo vlada vazda tišina, ali je 

u zimi ipak naročito lijepo, jer se grane zelene. A kako 
to? Otkini grančicu omorike, pa ćeš vidjeti. Pogledaj, 
kako su ti listići uski kao iglice, a uzato čvrsti i žilavi. 
Tako je i kod jele i bora, pa i kod _ drugog crnogoričnog 
drveća. Evo ti bršljana, koji se privio uz onu omoriku. 
I on ima čvrsto, kožnalo lišće, kojemu zima ne naudi. 

Krstokljun i njegovo (gnijezdo. 


Vidio si kod kuće na jabuci imelu, koja se također ze- 
leni i u zimi; ali i ona ima kožnato lišće kao što i ljudi 
navuku kožnate rukavice. 


Krstokljun. Ima ptica, koja se najviše veseli zimi. 
To je krstokljun. On je u zimi najsretniji i najveseliji, jer 
onda ima za nj hrane. Hrani se sjemenkama, koje una- 
krst savinutim kljunom vadi iz češera omorike. To mu je 

* smole. 


najmilija hrana. U zimi je sit i zadovoljan, pa zato ženka 
iznese jaja u zimi i u zimi se izvale mladi. 

Gnijezdo je savio ispod gustih omorikovih grana. 
Grane ga zaštićuju od snijega. Mladi ptići brzo dobiju 
guste pahuljice, a uza to ih stari hrane crnogoričnim sje- 
menkama punima ulja, koje im daje toplinu kao i nama 
masna hrana, pa im studen ne naudi. 

— A zašto mu se kljun iskrivio? — upitat ćete. Eto 
zato, da lakše vadi iz češera sjemenke, koje su skrite du- 
boko unutra. Mladima se istom kasnije kljun iskrivi; u 
prvo vrijeme im je. ravan. I ne treba im prije, jer ih 
stari hrane. 

Lijepa je to ptica. Stariji mužjaci su crveni kao krv, 
a mladi su žutozeleni. Ima o krstokljunu i lijepa priča; 
zašto mu se kljun iskrivio. Priča narod, da je to odatle, 
što je htio da izvadi čavle iz Kristovih ruku, kad je visio 
na križu. Prsima je htio, da zaustavi krv iz rana Njego- 
vih, pa mu je odonda perje na 
prsima crveno kao krv. Za na- 
gradu mu je Bog dao, da ne is- 
trune kad ugine. I doista! Nje- 
govo tijelo često ni za najveće 
žege ne istrune, jer je puno 


Gladne ptice u zimi. 
Kad snijeg zagruva i prekrije 
brda i doline, puteve i puteljke, 
nastanu teški dani za male pti- 
čice, jer ne samo što ih bije 
snijeg, vjetar i studen, već im po- 
nestane i hrane. Tada dolaze one blizu k ljudima kaco 
da mole mrvu hljeba. Ljudi milostiva srca ne tjeraju 
od sebe naše pjevice, već im naspu na proprćena mjesta 
mrvica, zrnja ili bundevinih koštica. U gradovima, a i 


Kućica za hranjenje ptica. * 


* 

po selima, osobito u školskim vrtovima, načinili su im 
i kućice, gdje im stave hrane. U proljeće vratit će im 
ptice ljubav i čistiti voćnjake od gusjenica i drugih šteto- 
činja, a uza to će ih razveseljivati svojim cvrkutom, 
Ružan je i nevaljao običaj onih dječaka, koji razva- 
ljuju pticama gnijezda. Pametni ljudi takova gnijezda ne 
samo da ne diraju, nego nekima (na pr. čvorku i rodi) 


još i pomognu da lakše sagrade gnijezdo. Rodi metnu , 


na kuću kakav stari točak, a čvorku načine čitavu 
kućicu. ' 


Sjenice. Sjenice nam dolaze upravo pod prozore. 
Milan je ulovio jednu u bundevu, no kojoj je tako vješto 
nastavio vratašca, da su se sklopila, čim je sjenica unišla. 
Znao je on, da sjenice vole jesti bundevine koštice. Met- 
nuo je ptičicu u krletku i donio u školu. Svima se svi- 
djela, jer je bila po prsima žućkasta, po leđima žućkasto 
zelena, a po tjemenu, podvratku i prsima crna. Kad ga 
je g. učitelj upozorio, kako je to vrlo korisna ptica i kako 
je grjehota tako milu ptičicu mučiti u kavezu, otvorio je 
vrata kaveza i pustio ptičicu na slobodu, a ona je odle- 
tjela veselo cvrkućući. 

Ne Jeti baš osobito, jer su joj krila kratka. Zato se 
sjenice i ne usude, da prelete polje, jer bi lako pale u 
pandže jastrebu ili kopcu, a zato i ne mogu da se odsele 
preko: zime u toplije krajeve. Rado živu u društvu, te ih 
ima često u voćnaku cijelo jato, pa viču, skaču i sve 
nešto kljuju po kori drveta. Tu one traže kukuljice i jaja 
kukaca. Toga potamne syu silu; zato su i vrlo korisne. 
Najradije se zadržavaju ljeti u krošnji drveta, jer su tu 
najsigurnije pred kopcem, ali bi ih lako mogla uloviti 
mačka, da nijesu oprezne. Za grančicu se zakvače čvr- 
stim i savinutim pandžama i marljivo čiste voće. Zato 
treba da ih zimi pomognemo, da ih zaštitimo i da ih ne 
tamanimo. Samo jedno im se mora zamjeriti, a to je, 

što ima među njima pravih krvoloka, koji napadaju 
druge slabije ptice, kljunom im razbiju lubanju i pojedu 
mozak. 

Zeba bitkavica. To je također lijepa ptičica, a 
pozna se po crvenkastim prsima i po bijelim prugama 
preko krila. Ženke, koje su slabije, da pretrpe zimu, od- 
sele se u toplije krajeve, a kod nas ostaju samo mužjaci, 


Zeba bitkavica. 


koji su nešto veći, jači i hrabriji, pa junački podnose sve 
nepogode zime. No ženke ne ostanu dugo na zimovanju, 
već se rano vraćaju i zapjevaju svoju lijepu pjesmicu. 
Mužjaci, koji su se kroz zimu držali ceste i dvorišta kao 
i njihov rodak vrabac, vraćaju se sad u šume i gajeve. 
No nije lijepo od njih, što se često među sobom tako po- 
tuku, da perje frca na sve strane. Desi li se u blizini 
kobac, brzo načini kraj tučnjavi, jer ih oba strpa u svoj 
nezasitni želudac. 

Zebe potamane svu silu gusjenica i kukaca, pa su 
nam vrlo korisne. 


Vrane. Tko ne pozna vrane, koje u zimi kruže kao 
aveti oko golih jablanova i sjedaju na njih; a uz to grakću 
svoju staru pjesmu: kvar, kvar. Vrane žive u jatima. 
Noću prespavaju na drveću u šumi, a čim zabijeli, dižu 
se i pođu da traže hrane. U polju čekaju voluharice 


Vrane. 


pred njihovim rupama ili hvataju puževe, skakavce i 
sličnu gamad. Ili idu za seljakovim plugom, pa na izo- 
ranoj njivi traže grčice i druge ličinke. Time nam čine 
veliku korist, no katkada plijene i ptičja gnijezda, pa i 
koje pile, pače ili gušče ugrabe iz dvorišta, a napadaju i 
na zečiće i mlade jarebice. Ni vrane nije lako ustrijeliti ili 
uloviti, jer se dignu, čim se tko njima malo više približi. 
[zdaleka prepoznaju lovca od nenaoružana čovjeka, pa 
ih nije lako dobiti na nišan. 

Vjeverica. Svi volite da se penjete na drvo, oso- 
bito na trešnju ili jabuku punu slatka ploda, i mislite, da 


Vjeverice. 


ste pravi majstori u tom poslu. A kad tamo, ne možele se 
ni izdaleka porediti s malom vjevericom. Ona vam se 

penje po drvetu i skače s jedne grane na drugu, pa i s jed- 
nog drveta na drugo, tako vješto, da joj se morate diviti, 
a kadšto i nasmijati. Nema toga pelivana u cirkusu, koji 
bi učinio, što može ona. Evo čujte: Može da skoči s jednog 
drveta na drugo u daljinu od pet metara, a može sko- 
čiti s najvišeg vrha ravno na zemlju. Pri tom se odbije 
stražnjim nogama, koje su jake i mnogo dulje od pred- 
njih. U skoku raširi noge i rep, koji joj je kitnjast kao 
metla, pa joj služi kao zrakoplovcu »padobran«. Za 
granu, na koju skače, prihvati se dugačkim prstima 
prednje noge. Mnogo joj kod dohvaćanja, a još više kod 
penjanja služe oštre pandže, koje zabode u koru. Često 
treba da bježi i skače, jer mnogo vreba na nju kuna, 
njena smrtna neprijateljica. Tijelo joj je nina, pa se lako 
šulja kroz gusto granje. 

Jeste li već promatrali vjevericu pri jelu? Kad jede, 
sjedi, na stražnjim nogama, a prstima prednjih nogu 
prinosi hranu ustima — kao mi rukama, i glođe tvrdu 
ljusku, da izvadi sjemenku. Glodnjaci se troše, ali i rastu, 
kao i nama nokti, pa ih mora trošiti, da ne budu pre- 
dugački, jer bi joj to smetalo. Hranu žvače kutnjacima, 
a između glodnjaka, koji su sprijeda sa svake strane po 
dva (t. j. ozgo jedan i ozdo jedan), i kutnjaka nema 
zubi — to je krezubina. 

Vjeverica se hrani bukvicom, žirom, orasima, lješni- 
cima i češerom. U jeseni nakupi mnogo takove hrane, 
pa je spremi u kakovu šuplju drvetu ili u rupi u zemlji. 
Ali odgriza i pupove na drveću ili oglođe drveću koru, 
pa time čini štetu u mladim šumama. Kad joj se pro- 
htije mesa, grabi mlade ptice iz gnijezda, a gdjekoji puta 
počasti se i jajima. : i 

U zimi, kad zahuji studen vjetar, zavuče se u svoje 
gnijezdo. Otvor gnijezda zatvori, pa nek vjetar duva, 
koliko ga volja. U ljetu zagradi uvijek otvor s s one strane, 

otkud se sprema oluja, a na drugoj strani ord otvor. 


Oluju osjeća unaprijed. 


Ako i čini vjeverica u šumama dosta štete, ipak je 
ljudima, a osobito djeci, mila poradi svoje vesele ćudi i 
okretnosti. 


Što priča lugar o lisici? Iz šume je dolazio lu- 
gar noseći nekakovu ustrijeljenu životinju na leđima. 


Lija se šulja za gnjetlom. 


Milan je htio vidjeti, što to lugar nosi, pa je zamolio 
strica, neka ga zaustavi. Stric ga je zaustavio i upilao: 

— Gdje ste ukebali tu krasnu lisicu? 

— Vrebao sam je već nekoliko dana i napokon je . 
dolijala. Vidio sam njezin trag u snijegu, jer ona staje 
sa sva četiri stopala u jednoj crti. Ustrijelio sam je upra- 
vo, kad je izlazila iz rupe. 

— Kako je krupna! — primjeti Milan promatrajući 
njezino oblo tijelo. 

— Inije. To se samo čini, jer ima debelo, gusto 
krzno. Opipaj samo. Kad je svučem, vidjet ćeš, kako je 
vitka. Alaj će moja žena imali krasno i toplo krzno oko 
vrata! 

Milan je opipa i doista se uvjeri, da je čini krupnim 
krzno, koje je bilo crveno-smeđe boje. Osobito mu se 
sviđao dugačak, kitnjast rep. 

— Nedavno su nestale dvije susjedove kokoši, a 
trag je bio lisičji i vodio je ovamo u šumu. 

— Zar je nije pas čuo? — upita Milan. 

— Šulja se taj gad tiho kao mačka — reče stric. 

U noći vidi kao i mačka; pogledaj joj zjenicu. 

— Jajolika je i okomita. Kao u mačke. 

— Čuje izvrsno, a i njuh joj je vanredan. Provlači 
se i kroz dosta usku rupu i kroz gustu šikaru, a kad trči 
na otvorenom, digne rep u vis, da se ne vuče po tlu. 

Pa kako je lukava. Više puta se ukaže — rekao bi: 
mrtva, mrtva. Metneš je u torbu, a to ti ona u zgodnom 
času — bjegac iz torbe! I u stupicu se lako baš ne ulovi! 


A u svojoj rupi vješto je udesila više izlaza, da u nuždi | 
može uteći. Zato se i veli lukavu čovjeku, da je — lisica. 


Krenuše s lugarom kući. Putem je lugar pričao ne- 
koliko lovačkih zgoda i pripovijesti o lisici i na koncu 
rekao: : 

.— Lisica je i korisna, jer potamani silu miševa, ali 
kad joj se pruži prilika, napada mlade srne, zeceve, kra- 
de guske i kokoši, a plijeni i ptičja gnijezda. Kad već 
nema ničesa drugoga, dobri su i — puževi. 


s 


Vuk. Dosta ste čuli o teti liji, a sad ću vam još 
nešto reći o njezinu rođaku — ujaku vuji. 

Vidjeli ste sigurno psa vučjaka! Pravi vuk mu je na 
dlaku sličan i po veličini i boji, samo ne po ćudi. Dok 
je u vučjaka ćud pasja, jer je pripitomljen, pa ne će na- 
pasti bez razloga čovjeka, a svome je gospodar vjeran, 
dotle je vuk krvolok. Napada svakojake životinje, samo 
ako ih može svladati, pa i na čovjeka, a tek u nuždi jede 
krompir, kukuruz i slično. Ako se ušulja u kakovo 

stado, poklat će više negoli može pojesti. Za jednoga su 
vuka mogli ustanoviti, da je u 9 godina poklao 1.000 
ovaca. Silan je to štetočinja, pa gdje se vukovi pojave, 
učine ljudi čitavu hajku na njih. 

Plijen hvata u bijegu. Često ih se skupi čitav, čopor, 
pa zajednički idu za plijenom. Noge su im jake i hitre, pa 


bolje trče od srne, jelena ili zeca; lako ih dakle ulove. 
Trče tako ustrajno, da znadu u dan prevaliti i preko 
70 km. Njuhom nanjuše plijen iz velike daljine, a čuju 
izvrsno. — Plijen zadave zubima koljačima i raskidaju 
deračima, koji su čvrsti, čvršći nego li na pr. u lisice. 

Vukovi zalaze u nekim krajevima, gdje ima gora, 
zimi u sela, pa zadavaju mnogo štete i brige ljudima. 
Danas ih na sreću ima sve manje, jer ih ljudi progone 
i zatiru. 

Kuna zlatica. To je pravi krvopija, koji dan 
obično prespava u šupljem drvetu ili u napuštenom gni- 
jezdu ptice grabilice, a kad noć spusti tamna svoja krila 
nad zemlju, polazi u lov, da se napije krvi. 

Velika je kao mačka, samo je još okretnija i brža od 
nje. Živi ponajviše na drvetu, pa je tamnosmeđe krzno 
izvrsno sakriva, kad se šulja za vjevericom ili kakovom 
pticom, i pritisne svoje vitko tijelo uz deblo. Tada se ne 
vidi žuta pjega pod vratom, po kojoj ćeš je najlakše pre- 


Kuna proganja vjevericu. 


poznati. Gusto krzno štiti ju i od sudeni, ali ju zbog 


krzna i ljudi progone. To je pravi šumski razbojnik. I 


Najradije napada na vjevericu ili na mladu divljač, pa 
i u ptičja gnijezda se šulja i davi ptice. Ako se pak ušulja 
u kokošinjac, načini čuda i pokore, jer joj nije toliko do 
mesa, koliko do kokošije krvi. Podavi što više može ko- 
košiju, poloče im krv, pa ih onako ostavi na tugu i žalost 
gazdarice. Kako joj je tijelo vitko, lako se provlači kroz 
kakovu rupu u kokošinjac, a na drvetu i kroz najgušće 
granje. Na prstima ima fine, mekane dlačice, pa ju ni 
najtanje uho ne može čuti, kad se šulja. Skače izvrsno i 

kormani pri tom repom kao i vjeverica, a penje se i po 
najglađoj kori drveta pomoću oštrih pandžica. Silnom 
brzinom juri s tla ravno na najtanji vrh, odanle skoči u 
travu, prenjuška svaki zakutak i svaku rupu u drvetu, 
ne bi li gdje što našla za svoj želudac. Šta uhvati, zadavi 
zubima, koji su još oštriji nego u mačke. Strašan je to 
razbojnik. 

Kunino se krzno cijeni od davnine. Nekada su ku- 
ninim krznom plaćali porez, osobito u Slavoniji, gdje je 


po velikim prašumama bilo mnogo kuna, pa su zato i 


uzeli kunu u grb Slavonije. 


Kuna bjelica također je zvjere žedno krvi. Krzno 
joj je sivkastosmeđe, ali nema žute pjege, nego bijelu. 

U ovo društvo žedno krvi pripada i fver, koji ta- 
kođer davi ptice i kokoši, ali iza njega u kokošinjcu tako 
zaudara, da se kokoši ne dadu u nj. Da nije toliki pri- 
jatelj kokošje krvi, bio bi vrlo koristan, jer potamani 
silu miševa, zmija, i hrčaka. Ali šteta, što je počini u ko- 
košinjeu, mnogo je veća od koristi, pa ga ljudi progone 
i to najviše tako, da mu nastave željezo. 


Jela i omorika. Svi se veselite božićnom: drvcu, 
pa ajde, da i o njemu kažemo koju. Svi znate; da ga do- 
nose iz crnogorične (igličaste) šume, jer se ona i zimi ze- 
leni. Ipak, da vas iko pita: Koje je omorika, a koje jela? 
— malo koji bi vas znao odgovoriti. Pa ajde da vidimo, 
po čemu se razlikuju. 

Jela ima bjelkastosivu koru. Otkini jednu grančicu, 
pa ćeš vidjeti, da su joj se četine ili iglice poredale kao na 
češlju, koji ima zupce s obje strane. I po boji se ras- 
poznaje to lišće, jer je na naličju svjetlije boje i imade 
dvije bijele pruge. A češeri stoje kod jele uspravno kao 
Sviječice na božićnom drvcu. Pod svakom su ljuskom 
dvije sjemenke, pune masnoga ulja.: 

Mnogi misli, da jela ne cvate. Pa ipak cvate i to u 
svibnju. Ima dvije vrste cvjetova. Na vrhu grančica iz- 
rastu tučkove (pestićke) mace i od njih se razvije češer, 
a prašničke izrastu između četina. 

Omorika ima smeđu koru i pušta grane do zemlje. 
Prema vrhu se sve više ušiljuje. Otkini jednu grančicu, 
pa ćeš vidjeti, kako su se iglice poredale okolo naokolo 


bez reda. I oštre su, a posvuda su jednako zelene boje — 
(kakova je jela na naličju 2) Češeri joj vise. 

Bor se vrlo razlikuje od jele i omorike. Grane su mu 
kojekako vijugaste, iglice su mu dugačke i kupovima, pa 
ćete ga već izdaleka lako prepoznati. 

U crnogoričnoj šumi lijepo miriši po smoli, koje ima 
u drvetu, pa na mjestima i curi. Crnogorično drvo daje 
dobru građu, ako baš i ne trajnu. 

Srna. Srna je mila životinja, ali silno plašljiva. 
Kako da i ne bude plašljiva, kad je progone ne samo 

lovci, već i vukovi, medvjedi i divlje mačke, a na mlado. 
»lane« napadaju i lisice i kune. Nema oružja, da se brani,. 
pa bježi. 

Srndač doduše ima rogovlje na čelu, kojim može 
živo da udari. To mu rogovlje svake zime otpadne, a. 
u proljeće iznova izraste. No srna nema ni toga. Ne pre- 
ostaje im drugo nego da se ljeti kriju u šumskim gušta- 
rama, U zimi se njihovo krzno rđaste boje promijeni u 
dugačko tamnosmeđe kao kora i granje drveća, pa je to 
štiti od neprijatelja. Srna imade izvrstan sluh, njuh i vid,. 
ali se ipak najviše uzda u noge, koje su joj vitke i du- 
gačke. Ni repa nema, jer bi joj smetao u bijegu. 

Srna pase travu kao i krava. Brzo se napase, a onda 
se zakloni u guštaru i preživa. I tijelo joj je vitko i zgo- 
dno za trčanje. 

Pa zašto je progone toliki neprijatelji? Što im je 
kriva? Ništa, osim što ima — ukusno meso. | 


Kraj tople peći, Uveče prije Badnjaka sjedili su 
Milan i stric u sobi kraj tople peći. Velika petrolejska 
svjetiljka rasvjetljivala je sobu. Stric je uređivao betle- 
hemsku štalicu, a Milan je crtao Sv. Tri Kralja, kako jašu 
na konjima. Strina je glačala rublje i duvala u glačalo. 
Sva se zažarila, pa reče: 

— Već me glava boli od ugljena. 

— Dobro bi bilo da prestaneš, jer će i nas zaboljeti 
glava od toga. Ja ću na čas otvoriti prozor, da se soba. 
prozrači. 

Kameni i drveni ugalj. Kad se prozračilo, za-- 
tvori stric prozor, a Milanu reče, neka metne ugljena na 
vatru. Milan to učini, a onda uze komad ugljena, donese. 
ga stricu i upita: 

— Zar ne, striče, takav se ugljen kopa iz zemlje? 

— Da. Ima i ovdje blizu nas takav ugljenik. 

— A drveni ugalj prave ugljenari od drvela? 

— Da, reče stric. Drvo se grije u prostoru, kuda ne 
može dopirati uzduh. Iz drveta izlazi jedan plin (i naš 
uzduh je smjesa od dva plina) — koji se može zapaliti. 
Plin izađe, a preostane samo ugljen. To je drveni ugljen. 

— A kako je postao kameni ugalj? — upita Milan. 

— Bilo je to u davno, davno doba, kad još nije bilo 

čovjeka na zemlji. Tada je bilo na zemlji golemih mo- 
čvara, u kojima su rasle močvarne biljke, pa i čitave 
šume od drveća, koje voli vodu. Močvarne biljke rasle 
su pri vrhu, a pri dnu su sve dublje propadale u mulj. 
Mulj ih je pokrio, pa nijesu mogle istruniti, jer nije bilo 
uzduha, nego su se sve više pretvarale u ugljen. I danas 
tako nastaje jedna vrsla ugljena od biljke tresetara, 
koja raste u močvarnim krajevima. Takva vrsta ugljena 
zove se treset. Po takovim ravnicama nemaju ljudi dosta 


gorivih drva, pa upotrebljuju treset, koji suše i njim lože | 


vatru. U takav treset padalo bi i drveće, pa bi se i ono 
pougljenjivalo. S vremenom bi od svega toga postao mrki 
* kameni ugalj, a kasnije i crni kameni ugalj. Najstariji 
kameni ugalj je ugljac ili aniracit, koji daje najviše to- 
pline, a pozna se po tom, što je posvema crn i osobita 
sjaja. ' 
Kameni ugalj je postajao i na druge načine, ali sva- 
kako iz bilja. U mrkom kamenom ugljenu lijepo se još 
može raspoznati drvo. Milijuni su godina prošli, dok se 
drvo pougljenilo. Kroz to se vrijeme zemlja silno pro- 
mijenila, pa su tamo, gdje su bile ravnice, nastala brda. 
I tako je ugljen dospio u gore, odakle ga danas kopaju. 


Kako se kopa kameni ugalj. Težak je posao 
kopanje kamenog ugljena. Treba iskopati duboke rovove 
u zemlju i poduprti drvenim gredama, da se kamenje ili 
zemlja ne uruši i ne zaspe rudare. Pa i to se dogodi. Često 

navali u rudnik voda, ali najgora se nesreća dogodi, kad 
se upali praskavi plin, koji nastaje iz kamenog ugljena i 
uzduha. Taj se plin lako upali od svjetiljke, što je ru- 
dari nose sa sobom u rudnik, pa su zato izmislili svje- 


tiljke, koje su opletene bakrenom žicom. Pucketanje na- 


javljuje, da se u uzduhu nalazi praskavi plin i upozori 
rudare, da se što brže uklone iz rudnika. 
Ugljen se u rudniku tovari u vagoniće i vozi iz rud- 
nika. Dalje se otprema željeznicama i parobrodima. 
Težak je život tih rudara. Dok rade ne vide božjeg 
sunca, a smrt im neprestano sjedi za vratom. 


U našoj domovini kopa se kameni ugalj na mnogo 
mjesta, kako ćete čuti u zemljopisu. 


Vrijednost kamenog ugljena. Kameni ugalj 
ne upotrebljava se samo kao gorivo u pećima za gri- 
janje stanova, već i za grijanje velikih kotlova na pa- 
rostrojima, koji tjeraju željeznice, strojeve u tvorni- 
cama, mlatiliće i strojeve za oranje. Pomoću ugljena se 
i željezo tali. Iz ugljena se grijanjem dobiva i rasvjetni 
Plin, kojim se rasvjetljuju ulice po gradovima, i mnoge 
druge korisne tvari. Kad bi za sve ove strojeve upotreb- 


ljavali drvo, brzo bi nestalo naših lijepih šuma. 4 


Petrolej. 1 petrolej, što nam rasvjetljuje duge zim- 
ske noći, potječe iz zemlje. Nastao je u zemlji slično kao 
i kameni ugalj, samo ne od bilja već od masti silne 
množine sitnih životinjica, što su živjele u davna vre- 
mena u mulju, pa je taj mulj dospio duboko u zemlju. 
Petrolej na nekim mjestima izvire iz zemlje kao i voda. 
Takav se petrolej još ne bi smio uliti u svjetiljku i za- 
Paliti, jer bi zaudarao i svjetiljka bi se lako rasprsnula, 


nego se najprije mora u tvornicama čistiti, a istom onda 


valja za svijetlo. 


»Godinu dana na selu«. 

Zaštita životinja u zimi. Čuli ste već, kako se 
drveće štiti od studeni tako, što zimi miruje. I za neke 
ptice ste čuli, da se sele u toplije krajeve. No što će ži. 
votinje, koje ostaju ovdje? Zar ne će uginuli od studeni? 

Zecevi, lisice, vukovi, srne itd. mijenjaju pred zimu 
dlaku. Stara im dlaka ispada, a raste nova, koja je gušća. 
Zato ljetnje krzno zeceva, kuna i lisica ne vrijedi, a zim- 
sko se mnogo cijeni, jer je gusto i dlaka mu ne ispada. 
Što bi zecevi, vukovi, lisice, kune, vjeverice itd. bez svoje 
zimske bunde? Nekoje se životinje opet zavuku u svoju 
rupu u zemlji i zimu lijepo prospavaju. No zato u jeseni 
mnogo žderu, da nakupe masti, koju će njihovo tijelo 
trošiti u zimi. Tako legne medo debeo, a probudi se u 
proljeću mršav kao »sedam gladnih godina«. Zimu pre- 
spavaju i hrčak i jazavac, ali su se i oni dobro opskrbili 
u jeseni »salom«. ' ' 

I ptice mijenjaju perje. Velimo: ptice se mitare. Je- 
dino im ostaju nezaštićene noge, no tamo 1 onako: ne- 
maju mnogo krvi, pa im tu zima ne može nauditi. PRAT: 

Bube i kukci, zavukli su se u mahovinu, zemlju ili 
pod koru drveća. Zmije i žabe zavukle se u mulj, a za 
ribe je sreća, što se voda smrzava odozgo, jer je voda, 
prije nego li se toliko ohladi, da se smrzne, teža 1 pada 
na dno. ; 

A čovjek? On se drži tople sobe ili se odjene u toplo 
odijelo, pa .se ne boji zime. Toplo je ono odijelo, koje ne 
da toplini našega tijela, da se izgubi. To je krzno, vuna, 
sukno, koža itd. Ima sirotinje, koja si u zimi ne može 
nabaviti topla odijela. Ali zato treba da budete milostiva 
srca i da ih se sjetite, pa im pomognete ili novcem ili 
odijelom. Ako je vama toplo, ne zaboravite na one, koji 

oskudijevaju! 

Ugljična kiselina i ugljikov kis. Često se 
čuje i čita se u novinama, kako su se nesrećom ljudi 


um 


otrovali i našli mrtvi ujutro, jer su zasunom zatvorili 
dimnjak misleći, da će tako toplina u sobu, mjesto kroz 
dimnjak napolje. Pa čime su se to otrovali? Ljudi vele: 
nastao je nečist, otrovan uzduh. No čime se onečistio, 
"kad se u njemu ne vidi ni dima niti išta drugo, pa i ne 
zaudara? Evo čujte! 

Kad drvo gori, treba uzduha. Isto tako treba uzduha 
i svijeća i petrolejska svjetiljka. Kušajte poklopiti svje- 
tiljku papirom ili svijeću čašom — ugasit će se, jer je 
potrošila uzduh. A nije baš potrošila sav uzduh, nego 
samo jedan sastojak uzduha. Rekli smo već kod drvenog 
uglja, da je uzduh smjesa od dva plina. Jedan se spaja 
s drvom i onda velimo, da drvo gori. Taj se plin zove 
kisik, Kad bi priredili sam čisti kisik, — a to se može — 
drvo bi silno naglo izgorilo. No ima tu još jedan plin, 
koji kaže: »Čekaj malo! Samo polako!« Taj plin opet 
>duši« ili »guši« gorenje, pa ga zato i zovu dušik. Uzduh 
je dakle smjesa od dušika i kisika. 

Ugljen i drvo krute su tvari. Glavni sastojak im je 
ugljik, kojega ima to više, što je kameni ugalj crnji i 
sjajniji; a drveni ugalj ima ga više od drveta. Ugljik je 
kruta tvar. Čisti ugljik je na pr. čađa, Kad ugalj ili drvo 
užarimo, stane se ugljik spajati s kisikom iz uzduha. Pri 
tom se još jače ugalj užari i svijetli; mi velimo: ugalj 
gori! Uglja postaje sve manje. Kuda je nestao? Eto kuda: 
Ugljik se spaja s kisikom i nastaje jedan plin, koji se 
zove ugljični dvokis. Dvokis se zove zato, jer se svaka 
najmanja čestica ugljika spaja s dvije najmanje čestice 
kisika. Ako se takav ugljikov dvokis uvede u vodu — a 
to se. može, ako se zgodno udesi — rastopi se taj plin u 
vodi i voda postaje kiseljasta. Takovu vodu zovemo 
ugljična kiselina. Sigurno ste je vidjeli, a možda već i 
Pili. U trgovinu dolazi u posebnim bocama s kositrenom 
spravom na grlu; zovu je soda ili sifon. Ima i izvora, 

koji imadu u sebi uz ostale sastojke također mnogo 
ugljične kiseline. To su kiselice. U našoj domovini izvire 


ih mnogo i vrlo su ljekovite (Rogatec i Radensko u Slo- - 


veniji, Apatovac i Jamnica u Hrvatskoj, Aranđelovac u 
Srbiji itd.). u. 

Kad u peć dolazi dosta uzduha, drvo i ugalj lijepo 
gore. Plinovi, koji nastanu, izlaze kroz dimnjak napolje, 
a ponajviše ugljični dvokis. No ako je promaja slaba, 
vraćat će se to sve u sobu kao dim. Zato i grade visoke 
dimnjake, da bude promaja jača. Ako pak u peći za- 
ostane žara, pa bude promaja preslaba, ne će se ugljik 
s kisikom spojiti u ugljični dvokis, već u ugljični kis, ti 
svaka najmanja čestica ugljika spaja se samo g jednom 
česticom kisika. Taj ugljikov kis je plin, koji nema ni 
boje ni mirisa, ali je strašno otrovan. Ako zatvorimo 
dimnjak na peći, bit će slaba promaja i nastat će mnogo 
takova ugljičnoga kisa. Pošto ne će moći kroz dimnjak 
napolje, razići će se po sobi i pomiješati s uzduhom. 
Ejudi, koji ga udišu, otruju se, pa ako se odmah ne iz- 
vedu na čist uzduh, umrijet će. Ako ima i malo toga 
ugljičnoga kisa u uzduhu naše sobe, zabolit će nas glava. 
Tako nas zaboli glava, ako se u sobi glača (pegla), jer i 
tamo ugalj ne može potpuno izgorjeti. ' 

Otvarajte prozore u stanovima! Ne zatvarajie dim- 
njake na pećima i štednjacima! 


Proljeće. 


Proljeće se budi. Dani su postajali sve. dulji. 


Jednoga dana dunuo vjetar s juga topao i vlažan, a sni. 
jega počelo sve više nestajati. Ni Milan ni stric nijesu 
nekoliko dana izlazili nikuda iz kuće, jer je svuda bila 
strašna bljuzgavica. Snijeg se tako naglo talio, da su po- 
toci nabujali i prelili se preko livada i polja, a i rijeka je 

sve više rasla. Doskora su udarile i Proljetne kiše, pa je 


nastala prava poplava. Rijeka je provalila nasip i raz- 
valila ga na nekoliko mjesta. Poplavila je i selo. Ljudi 
u selima, koja su ležala u nizini uz rijeku, vozili su se 
čamcima između kuća i hvatali različite stvari, koje je 
voda nosila sa sobom: daske, grede, bačve itd. Svuda je 
zavladao strah, što će biti, ako to dugo potraje. Svuda su 
sabirali milodare, da pomognu unesrećenima. 

Na sreću je kiša prestala, snijeg je već davno okop-' 
nio, voda je istekla, a zemlja se osušila. Sunce je prigri- 
javalo jače i probudilo zemlju od zimskoga sna. — Ze- 
mlja se zaodjenula zelenilom proljeća protkanim divnim 
cvijećem: Prvi se pojavili jaglaci, žuti kao žute zvije- 
zdice, a s njima su pomolile bijelu glavicu i visibabe. Do- 
skora su u travi i grmlju zamirisale divne ljubičice, pro- 
cvala vrba iva i drijenak: proljeće je tu! 


U vrtu i polju. Čim proljetno sunce navijesti, da 
je zima minula, eto ti u vrtu marljivih radnika, da pri- 
preme zemlju za sijanje povrća. Čupaju iz gredica suhi 
korov, uklanjaju suho lišće, kopaju, siju i sade. Posijane 
gredice pokrivaju granjem, da ne bi došli nezvani kopači 
— kokoši, i uništile njihov trud. 

Divota je u proljeću zaći u voćnjak! Tu sve cvate i 
miriši, a marne pčelice oblijeću i kupe slatki sok. I ptice 
daju oduška radosti srca, što je došlo teško iščekivano 
proljeće, pa cvrkuću od zore do mraka. Sve se raduje 
dolasku divnog pramaljeća! 

I u polju pripremaju zemlju za proljetne usjeve. 
Plug, koji je kroz zimu rđao u pojati, sada reže brazde, a 
vrane prate orača i pomažu mu čistiti polje od ličinaka 
i kukaca. Usjevi bujaju iz dana u dan. I za zeceve nasiaje 
nov život, jer djetelina raste. 

Livade drljaju drljačom i poravnavaju krtinjake. 
Trava se sve više zeleni kao zelen ćilim protkan bijelim 

cvjetovima visibab4, drijemovaca i ljubičastim evjeto- 
vima šafrana. Vrbe listaju, a pastir je iz vrbove kore na- 
činio frulu i svirkom slavi dolazak proljeća. ' 

Sve se budi na nov život: vrt i voćnjak, polje i li- 
vada, šuma i šikara. U to doba uskrsnuća Prirode na- 
vještaju svečana uskrsna zvona Uskrsnuće Sina  Bo- 
žjega... 


Kako bundeva klije. Strvina je u vrtu sadila 
krastavce, dinje, lubenice i bundeve, a Milan joj je pri 
tom pomagao.: 


Kako bundeva klije. 


U vrt je došao i stric, a Milan ga upita: 

— Kako, striče, sada iz sjemena nastane biljka, a do- 
sad je sjeme mirovalo? 

Stric ne reče ništa, nego naspe u kutiju zemlje, iza- 
bere nekoliko bundevinih koštica i pritisne ih na zemlju. 
Milanu naredi, neka se brine, da zemlja bude uvijek 
vlažna, a onda postavi kutiju u prozor na sunce. 

Za nekoliko dana počele su sjemenke da kliju. Naj- 
prije je probio na šiljatom vršku sjemenke korjenčić (1), 
zatim je taj korjenčić zaokrenuo u zemlju i razgranao se 
(2), ali je sad i drugi dio klice, koji je bio još u ljuski, 
počeo bujati. 


Bi 


— Iz toga će sigurno postati. stabljika!  — reče 
Milan. 


I doistal Za neko vrijeme protegnuo se taj drugi 
dio, no pošto je korijen bio učvršćen u zemlji, a donji 


Trešnja cvate. 


1),Grančica s cvijetom. — 2) Prerez cvijeta. — 3) Diagram (nacrt) cvijeta. 


dio ljuske bio prilijepljen za zemlju, dignula su ta dva 
listića poklopac ljuske (3) i uspravila se. 


Trešnja. Trešnja se upravo zatrpala cvijetom. Čini 
ti se, kao da je obukla najsvečaniju bijelu svadbenu ha- 
ljinu. Pčelice zuje kao da pjevaju svadbenu pjesmu: 
jedne odlijeću, a druge dolijeću. Što to one rade na tre- 
šnji? Ajdmo bliže, da vidimo! 

Privinimo jednu granu i otkinimo grančicu s cvjeti- 
ćima. Cvijetići stoje u grumenima, a svaki je na dugačkoj 
peteljci. Svaki cvijet ima 5 kao snijeg bijelih latica. La- 
lice su se poredale okolo naokolo kao ruže u vijencu, pa 
zato i zovemo svih pet latica jednim imenom »vjenčič«. 
Uzberimo pupoljak, koji se još nije rascvao. Tu se latice 
ne vide, jer su umotane u 5 zelenih listića. Ti se listići 
lijepo vide kod rascvalog cvijeta. Poredali se naokolo, 
pa su slični čaši; sve ih zovemo jednim imenom »čaška«, 
a same listiće zovemo »lapovi«. Ti su lapovi štitili nježne 
latice od studeni, da ne pozebu. Usred vjenčića poredala 
se na tankim nitima neka zrnca. Ima ih mnogo, a zo- 
vemo ih »prašnici«, jer su puni praška, koji zovemo »pe- 
lud«. A u sredini uzdigao se nekakav goso s dugačkim 
vratom, kao da veli: »Ja sam tu glavni!« I jest on glavni 
u tom društvu, jer bez njega ne bi bilo slatkih i rumenih 
trešanja. Taj se goso zove tučak. Odozdo je nešto ode- 
bljao, a lako ćete se dosjetiti, da će iz toga nastati plod. 
iz toga debljega dijela dakle nastane slatki plod, pa se 
zato i zove taj dio tučka »plodnica«. Ali ne nastane iz 
svake plodnice trešnja. Ako i jest tučak glavni, ne može 
da iz njegove plodnice nastane trešnja, ako ne dobije 
nešto peludi na svoju njušku, koja je na vrhu. No kako 
će dospjeti pelud na njušku s prašnika, kad se njuška 
diže visoko, a prašnici stoje nisko? Evo, doći će pčelice, 
koje su se vrzle po susjednom cvijetu oko prašnika i 
naprašile svoja rutava leđa njihovom peludi. Sad će one 
i nehotice nasuti peludi na tučkovu njušku, koja je lje- 
piva. Tek sada može da bude ploda, pa zato i velimo: 
tučak se oplodio. A za uzdarje spremio je cvijet pri dnu 
za pčelicu kap slatkoga soka, koji će ona preraditi u 
med. Tako su oba zadovoljna: i cvijet i pčelica. Sad će se 
tučkova plodnica još više udebljati, a njuška će se osu- 

šiti, jer je izvršila svoju zadaću. Ne treba više ni pra- 
šnika, pa ni bijelog vjenčića, koji je svojim mirisom i 
bjelinom primamio pčelicu: sve to sada otpadne, a po- 
kaže se sitna, zelena trešnjica. Ta će bivati sve veća i 
veća, najposlije će se zarumeniti i dozoriti. I lišće, koje 
se zazelenjelo još onda, dok trešnja nije procvala, raz- 
bujat će se. Na lišće će navaliti hruštevi, no eto ti vra- 
baca, pa ih nemilice tamane, ne što bi se brinuli za 


Plod trešnje. 


trešnju, već što vole takovu poslasticu. A kad trešnja do- 
zori, eto novih gostiju: dođu djeca, kosovi i opet — 
vrapci, da se naplate za trud, što su tamanili hrušteve. 

 Zrele su trešnje obično svjetlije ili tamnije crvene 
boje, a ima ih i žutih. Vise na dugačkoj peteljci. Vrlo su 
slasno voće, ali ipak treba da pazite, kad jedete trešnje, 


da ne zagrizete prenaglo. Zašto? U sredini je dakle tvrda 


koštica, pa bi mogli slomiti zub. Razbijmo jednu, da vi- 
dimo, što je u sredini. Jezgra, koja je gorka. Iz toga 
dakle naraste ono visoko drvo. Stavili smo prošle go- 


== 


dine takovih koštica u cjepilnjaku u zemlju, pa su pro- 
ljetos niknule mlade trešnje. Zašto tako kasno? E nije 
čudo, jer treba vremena, dok se tvrda koštica toliko od- 
moči, da se može raskinuti i pustiti klicu napolje. 


Grašak. Alaj je 
lijep grašak, kad cvate! 


lih leptirića sjelo na 
nj, pa se odmaraju. I 
jest mu cvijet izdaleka 
sličan leptiriću, no po- 
gledaš li ga izbliza, pri- 
je ćeš reći, da je to la- 
dica s razapetim jedar- 
cem. Lađica se na cvi- 
Grašak. jetu smjestila sprijeda 
u sredini, postrance su 


bila dva krioca, a u sredini uzdiglo se jedarce. Pa što 


će to sve grašku? Nije to bez svrhe. I graškov cvijet 


treba da se opraši, a to će učiniti kukac, koji će lijepo 
sjesti na krioce i sasuti pelud s drugoga graškova cvijeta 
na tučkovu njušku. Zato će njemu cvijet otvoriti svoju 

Kao da je stotinu bije- \ 


smočnicu i dati mu kapljicu meda. Milo za drago! Sad će 
kao i kod trešnje otpasti i vjenčić i prašnici, a iz tučkove 
plodnice izrast će mahuna, puna slatkoga zrnja. 
Grašak ima dugačku, nježnu stabljiku, pa zato treba 
potporanj. To su one suhe grančice, što ih je strina za- 
bola u zemlju kraj svakog grmića, a grašak se viticama 
čvrsto prihvatio grana. Svatko si pomogne, kako zna. 


Krtica. Gospodari se mnogo ljute, kad im je livada 
puna humaka. Često čekaju, dok se stane takav humak 


Krtica je našla 'hruštovu grčicu. 


nadizati, pa zasijeku motikom i iskopaju baršunastu crnu 
živolinjicu sličnu mišu., Svatko na selu zna, da je to krti- 
ca. Mnogi gospodari misle, da krtice podgrizaju travi ko- 
rijenje, pa ih zato tamane, a ne znadu jadni, od kolike 
im je koristi. 

Ne hrani se krtica korijenjem, već grčicama hru- 
števa i drugim kukcima. To su oni pravi štetočinje, koji 
podgrizavaju korijenje, a ne krtica. Da dođe do tih grči- 
ca, mora rovati zemlju, a to joj nije teško, kad joj je či- 
tavo tijelo udešeno za to. Glava joj je šiljata kao klin, a 
nos joj se produžio u čvrsto rilce. Ušaka nema, jer bi joj 
smetale. Prednje su joj noge kratke i slične lopatici, pa 


njima ruje zemlju. Stražnje su joj noge slabije i služe 
za trčanje. Sluh joj je izvrstan, pa čuje, čim se što 
makne pod zemljom. Osjeća i kožom, samo su joj oči 
zakržljale, no te joj i onako pod zemljom ne trebaju. 
Tko mnogo radi, taj i ogladni, pa tako i krtica. Zato 
zd polazi tri puta na dan u lov na grčice, gujavice, žabe, 
puževe i miševe. Čovjeku je od velike koristi, pa joj 
može oprostiti onu malu štetu, što je načini krtinjacima. 


Sišmiš. Kad se djeca spremaju na počinak, izlazi iz 
svojih 


Šišmiš. 


jelo ima kao miš, a miš nije, i krila ima kao ptica, a 
ptica nije. To je šišmiš. 

I uistinu mu je tijelo slično mišu, samo mu je dlaka 
crvenkasto-smeđa, a na glavi ima velike uši. Ima i šišmiš 
kao i miš četiri noge, samo su mu prednje noge vrlo du- 
gačke te imadu četiri duga prsta i kratak palac. Između 
ta četiri duga prsta i uz noge napeta je kožica (opna) kao 
platno na kišobranu. Ta kožica siže i preko kraćih straž- 


njih nogu i preko repa. Ta je kožica za šišmiša ono, što | 


su krila za pticu. Pomoću tih opna leti šišmiš noću oko 
naših kuća, a praznovjerni ljudi onda o njemu svašta 


pričaju. A što to on cijele večeri neumorno Jeti? Evo 
čujte! 

skrovišta na tornju ili tavanu čudna životinja: ti- 


I šišmiš ne živi bez hrane. Kako čitav dan spava, 


podveče ogladni i to vrlo jako. Sad kreće u lov na noćne 


leplire i hrušteve, koji nam čine veliku štetu u voćnja- 
cima. Osobito voli hrušteve, pa kadšto samo jedan šiš- 
miš pojede po 10 hrušteva! Evo, djeco, kad ptice prestaju, 
da čiste naše voćnjake od štetočinja, onda šišmiš počinje, 
pa nam je zato vrlo koristan. A kako to, da se ne udari 
o kakovo drvo, kad leti noću i po mraku? Pa i oči su 
mu sitne! Eh, to je zato, što on kožom osjeća sve oko 
sebe onako, kako mi osjećamo očima. Pa i uši mu po- 
mažu, da čuje svaki šušanj. Ali kako je vješt u letenju, 
tako je nespretan u hodu. I kad hoće uzletjeti, nikako 
ne može sa zemlje, već mora spuzati na drvo i tako uz- 
letjeti. 

A što će u zimi, kad nema noćnih leptirića ni hru- 
števa? E, onda će potražiti skrovito mjesto gdje na ta- 
vanu, u tornju ili u šupljem drvetu. Tu će prespavati 
zimu. Zaogrne se u svoju opnu kao u kakav ogrtač i 
usne do proljeća. 


U šumi. I šuma se budi od zimskog sna. Pupovi 
sve više bujaju, dok se ne raspuknu, te se pokaže zeleno 
lišće ili cvjetovi. Po tlu cvate šumarica, zlatica i drugo 
cvijeće. Posvuda odjekuje cvrkut ptica: kao da pjevaju 
budnicu šumi, da se što prije probudi. 

Samo u onoj Šuti“ gdje rastu same omorike, jele i 
borovi, kao da nema pravog proljeća. Tužno je i tiho u 
njoj. Izdaleka čini nam se takova šuma crnom, za zato 
i zovemo drveće, koje ima četine, crnogoricom. Ipak se - 
i tu opaža nov život: na vršcima su potjerali mladi, svježi 
izdanci. 

Hrast. Jednoga dana u mjesecu svibnju pošao je 
Milan sa stricem na šetnju u šumu. Došli su u staru 
hrastovu šumu. Tu su se dizala golema hrastova stabla 

visoka i do trideset metara, a mnoga u promjeru debela 
i do dva metra. Kora im je bila sva ispucana, jer hrast 


Hrast. 1. Grančica s pupovima; 2. Prašnički evijet; 3. Tučkovi evjetići. 


raste svake godine u širinu, pa mu stara kora postaje 
pretijesna i puca, a ispod stare kore raste nova. Šuma 


-82— 


nije bila gusta, jer hrast raste u širinu, pa je dosta svi- 
jetla prodiralo u šumu, zato je po tlu raslo svakojako 
grmlje. j . 

Vidjeli su kako drvari ruše hrastove. Kad bi se koji 
takav gorostas srušio, nastala bi strašna lomljava i pra- 
sak. Hrast ima čvrsto i duboko korijenje, koje drži to- 
liku grdosiju, a treba i vremena, dok takav gorostas iz- 
raste. Nije čudo, šlo raste i do tri stotine godina. 

Hrast je upravo cvao i listao. Iz pupova se poka- 
zalo duguljasto i duboko izverugano lišće na kratkoj pe- 
teljci, a uz njih se objesile zelene mace s narijetko po- 
redanim cvjetićima s prašnicima. Tučci (pestići) stoje 
posebno i to po tri do četiri cvjetića zajedno. Kad vjetar 
prenese pelud s prašničkih maca na tučak, cvjetići se 
oplode, i nastaje plod: Plod je žir na dugačkoj stapci i 
s kapicom odozgo. Kad žir u jeseni opada, tove njime 
svinje. 

Hrastovina je poznata kao tvrdo i trajno drvo, pa 
se iz nje radi pokućtvo i mostovi. 


Bukva. Drukčija je bukova šuma. Tu ima više 
hlada, jer bukva ima gušću košnju, a i sama stabla 
rastu nagusto jedno do drugoga. Stabla su visoka, obla, 
glatka i ravna. U hladovini bukove šume ne uspijeva ni 
grmlje ni cvijeće, pa je tlo čisto. 

I bukva je listala i cvala. Lišće je dugoljasto i cijela 
okrajka. Cvjetovi su i kod bukve razdijeljeni: posebno 
su okrugle resice s prašnicima — to su prašnički cvje- 
tovi, a posebno su po tri tučkova cvjetka u dlakavu 
ovojku. Od tučkovih cvjetova postaje plod — bukvica, 
koji se otvara na četiri otklopca. Ma da je bukvica bod- 
ljikava, ipak je svinje rado jedu. 

I od bukova drveta pravi se pokućtvo, ali za građu 
mnogo ne vrijedi, jer na kiši brzo trune. No za ogrjev 
i nema boljih drva od bukovih, jer daju mnogo topline. 

Šumska straža. Lijepe šume imadu mnogo nepri- 
jatelja. Tek što su pravo prolistale, eto ti cijele čete 
hrušteva, pa brste kao pomamni mlado lišće. Ne dolaze 
baš svake godine, ali te godine vidio ih je Milan svu silu. 
Na hrast su navaljivale opet gusjenice od hrastova 
prelca, poredane kao da idu u procesiji. Doletjele su na 


Šiškar lisni. 


hrast i ose, koje se zovu šiškari lisni, nabušile svrdlom, 
što ga imadu na zatku, hrastovo lišće i snijele u rupice 
jajašca. I gle! Na mjestu uboda izrasle su okrugle ba- 
buške. Ose, koje su nazvane šiškari hrastovi, snijele su 


jaja u mladi žir, a žir se sav izobličio: postala je od njega | 


šiška, koju trebaju kožari za učinjanje koža, a pravi se 
od njih i tinta, kojom pišemo u školi. 

No gdje ima mnogo neprijatelja, treba da bude i 
obrane. Prva i najjača obrana šume od gusjenica su 
naše ptičice. Svima prednjači u tom poslu kukavica, 
kojoj želudac sav odlakavi od dlaka gusjenica hrastova 
prelca. Možda je još nijeste vidjeli iz bliza, jer je vrlo 
plašljiva, pa pobjegne čim što šušne, ali ste sigurno čuli 
mužjakovo kukanje. Ženke ne umiju ni to, nego se samo 
čudno smiju. Ružno je od njih, što snesu u tuđe gnijezdo 
po jedno jaje. Kad se izvali u tuđem gnijezdu mali kuka- 
vičić, ždere od svih najviše, pa ga njegovi hranitelji ne 
mogu dosta nahraniti. A i raste, dok najposlije ne izbaci 
pravu djecu svojih hranitelja iz gnijezda. 

Mnogo gusjenica potamani kukac sjajnozelene i 
zlatne boje — gusjeničar moščar. Vele, da on u svome 
životu pojede 500 do 700 gusjenica. Okretno se penje vit- 
kim nogama po drvetu i tamani ih nemilice, a njegova 
ličinka ne štedi ni leptire, već im izgrize iz zatka jaja, od 
kojih bi bile gusjenice. 

Male ose najeznice zabodu svrdlašce u živu gusje- 
nicu i snesu jaja, iz kojih se izlegu ličinke, koje pojedu | 


+gusjenicu živu. Više puta se takova gusjenica zakukulji, 


Pa iz kukuljice mijesto lepira izleti osa najeznica. 


.Djetlić. — Kuc, kuc, kuc! Prijatelju, zar još spa- 
vate? Ustajte! Zora rudi, dan se bijeli, a šuma se budi. 

Tako je kucala u ranu zoru po kori ogromne bukve 
dugačkim, kao dlijetom šiljastim kljunom, šarena ptica, 
tako lijepa, da bi je mogao metnuti na božićno drvce, 
kad bi bila iz šećera. Na glavi i na vratu bila je crna 
kao ugljen, po leđima i po krilima šarena, na trbuhu 
žutosiva, a ispod repa crvena kao trešnja. To je bio: 
djetlić. ' 

Kad je djetlić pokucao, časak je prisluškivao, da li 
se što pod korom miče. Pod korom nešto zašuška, 


»Godinu dana na selu«, — 65 — 5 


— Zar ste već ustali? Lijepo je to od vas, da se 
tako rano budite, a sada, molim vas lijepo, otvorite mi 
vrata vašega stana ili izađite sami napolje. Nemam vre- 
mena, da vas dugo čekam, jer mi se žuri. Gladan sam. 


Ako mi ne otvorite, ja ću oštrim kljunom prodrijeti 


silom u vaš stan. 


Djetlić se odmah pripravi, da probije tvrdu bukvinu 
koru, pa da izvadi ličinku, što je izgrizala drvo. Nije 
mu to bilo teško. Prstima se čvrsto prihvati za hrapavu 
koru. Prsti su mu za takovo hvatanje upravo i udešeni, 
jer su dva okrenuta naprijed, a dva natrag, a imaju na 
kraju oštre pandže. Tijelo je podupro čvrstim repom, 
koji je utisnuo u hrapavu koru. Kad se tako učvrstio, 
počeo je udarati oštrim kljunom u koru tako žestoko, 
da su komadi kore vrcali na sve strane kao iveri od 
klade. Za čas je probio čvrstu koru. 

— Izvolite izaći prijatelju! Hoćete li ili ne ćete? 
Dobro! Kad ne ćete, ja ću vas silom izvući. 

Ličinka se pod korom stisla u kut i ni da bi se 
makla. 

' .— Više ne ćete izgrizati drva, štetočinjo. Što bi bilo: 
od naših šuma, kad bi mi dopustili, da vi svako drvo 
robna tako, da bi napokon moralo usahnuti? 


 Djetlić isplazi dugački jezik, koji je na kraju bio 
čvrst, rožnat i ljepiv, pa ga turi u rupu. Jezikom pretraži 
sve rupice pod korom, dok ne naiđe na ličinku, a onda 
je nabode na rožnati vršak jezika onako, kako mi nabo- 
demo kobasicu na viljušku. Uzalud se ličinka koprcala, 
da se izmakne, jer to nije bilo moguće: jezik je imao na 
kraju kvačice. Sada djetlić uvuče jezik i za čas se li- 
činka koprcala u njegovu želucu. 

— Aha! To je bilo slasno! Možda ima još što. Djetlić 
stane iznova pretraživati. Našao je još jednoga kukčića. 


Bi 


Nije ga trebao nabosti, jer se on jednostavno prilijepio 
na ljepiv jezik, kao muha na ljepak. 

Djetlić je neumorno tražio dalje. S bukve je odletio 
na hrast, s hrasta na jelu i bor i tako neprestance s drveta 
na drvo sve do mraka. Leti doduše dosta slabo, ali to 
mu nije toliko ni potrebno kao puzanje. I na zemlji je 
nespretan, ali je zato vješto trčakarao oko debla cio dan, 


dok se nije nasitio potamanivši veliku množinu ličinaka 


i kukaca, što čine silnu štetu u našim šumama. 


.Kad se spustila noć, ode na počinak u svoje gnijezdo, 
koje je 'bilo duboko u duplju visokoga drveta. Tu će da 
se otpočine, pa da sjutra zorom iznova krene na posao. 


Koja nam korist od šuma. »Kad ne bi bilo tih 
čuvara, štetočinje bi opustošili naše šume, te bi ih sve 
više nestajalo« — reče stric. »A to bi bilo veliko zlo, jer | 
bi se u zimi smrzavali i ne bi imali čime da skuhamo 
jelo. Šuma nas čuva i od poplava, jer se voda zaustavlja 
na lišću, granju i stabaju, ap i na mahovini, koja uspijeva 
u šumama. S golih brda sva voda naglo isteče u doline, 
pa se tamo razlije i eto poplave. Zaustavljajući vodu, 


* hrani šuma i izvore. 


Šuma zaustavlja žestoke vjetrove, a svojom hlado- 
vinom ublažuje ljeti vrućinu. U gorama čuva šuma ono 
malo zemlje, što je ima po kamenju; zato su i ogoljela 
brda u našem Primorju, kad su bezdušni tuđinci uništili 
šume«. 


U livadi. Narasla je trava u livadi do koljena. 
Skoro će zazveketati kose: otkos za otkosom i trava bit 
će povaljena, a sunce će je osušiti. Nestat će onoga baj- 
noga šarenila i leptiri i kukci uzalud će tražiti, svoje ša- 
ren-cvijeće: nema više ni ljubičaste sase ni zvončića, ni 
žutog maslačka ni bijele tratinčice — sve je uništila ne- 
smiljena kosa. 

Samo potočić žubori i dalje kao da priča neku drev- 
nu priču, a vrbe se nagnule nada nj i prisluškuju. Koji 
puta praćne se koja ribica ili udari rak repom. Nad vo- 
dom igraju komarci svoje obijesno kolo i lete vretenca, 
na obali skaču skakavci i šaške, a zrikavci neumorno 
gude istu pjesmu. Iz šaša se šulja zmija, ne bi li ukebala 
žabu kreketušu, ali se žaba dosjetila jadu, pa: buć! u 


vodu. I sad negdje u mulju nestrpljivo čeka, kad će ve- , 


čer, pa da zakrekeće prastaru žablje pjesmu kre! kre! 


Zelena žaba. Kad ideš po obali potoka, svaki čas 
bućne u vodu po koja zelena žaba. Čudiš se, odakle ih 
toliko. Ne vidiš ih lako u travi, jer se njihova sluzava 
koža posvema podudara s travom. 


Za sunčanih dana možeš je vidjeti na površini po- 


toka raskrećenih nogu ili kako sjedi na lopočevu listu ili. 


gdje u prikrajku obale. Tu ona vreba plijen svojim žu- 
. tim očima, koje može izvući i uvući, da može vidjeti na 
sve strane. Muhe i vretenca jednostavno prilijepi na 
ljepiv jezik, uvuče i već je kukac u želucu. Ribice ili pu- 
žiće zakvači zubićima, koji su joj izrasli na nepcu i na 
gornjoj čeljusti. Za plijenom poskoči odbivši se dugačkim 
stražnjim nogama. 

U vodi živi, a vode ne pije, nego je prima kroz slu- 
zavu kožu; zato ugiba na suhom. Pliva i roni odlično, a 
pri tom vesla i kormani stražnjim nogama, gdje ima iz- 
među prstića napetu plivaću kožicu. 

U početku ljeta pune su bare neke sluzi, što pliva 
odozgo. To su žablja jaja, koje je žaba povjerila sunčanoj 
toplini, da ih grije. Izvale se neke životinjice više slične 
ribicama nego li žabi, sa širokom glavom, pa se i zovu 
punoglavci. Dišu na škrge. Veslaju repom, a nogu ne- 
maju, no za nekoliko mjeseci pokažu se stražnje noge, 
pa prednje, a onda rep i škrge otpadnu, — eto male ža- 

bice, koja više ne diše na škrge, nego na pluća. Velimo: 
žabe se preobražavaju. : . 

U jeseni nema muha ni kukaca, pa se žabe zavlače 
duboko u mulj, da prespavaju zimu. Probudit će se istom 
do godine u proljeće. ' 


ase 


Preobrazba žabe. a Hrpica jaja; b, c, d punoglavci; e, f stariji punoglavci; 
g, h gotove žabe. : 

Voda. Bez vode nam nema čistoće, a bez čistoće 
nema zdravlja. Bez vode nam nema ni života, niti bi bez 
vode išta moglo na zemlji rasti. 

Ali voda ne donosi samo zdravlje i život, već i bolest 
i smrt. I čista voda može da vam naudi, ako se vrući i 

oznojeni napijete hladne vode, no nečista voda nezdrava 
je ne samo ; poradi Pijeska i trunja, već i poradi klica 
bolesti. 

A od čega je voda mutna? Evo, kako je to. Ako uz- 
meš šaku pijeska, uspeš ga u čašu bistre vode, pa pro- 
* mućkaš, voda će se zamutiti. No ako ta voda neko vri- 
jeme stoji, sjest će pijesak na dno, a ozgo bit će opet 
bistra voda. Te se tvari dakle nijesu rastopile u vodi, 
nego su se samo razmutile. Ali ako uspeš u vodu soli i 
šecera, doskora će se rastopiti. Voda će biti doduše slana 
ili slatka okusa, no ako je pustiš stajati, ne će se šećer ili 
sol sjesti na dno. Jedne se tvari tope u vodi (šećer, sol), 
a druge se samo raziđu, a poslije sjednu 1 na dno; velimo: 

stalože se, ostavljaju talog. 

Tvari, koje se ne tope u vodi, možemo izvaditi, ako 
ih procijedimo kroz gustu krpu ili kroz bugačicu (filtri- 
ramo). Tvari, koje se rastope, možemo iz vode izlučiti 
samo tako, da vodu kuhamo u loncu tako dugo, dok se 
sva voda ispari. Tada će na dnu ostati talog t. j. ona ra- 
stopljena tvar. 

Voda iz izvora i bunara prolazi kroz zemlju, ka- 
menje, pijesak, pa rastopi nešto malo rudnih tvari. Ta- 
kova je voda dobra za piće. No voda, koja nema u sebi 
rastopljenih rudnih tvari ili posve neznatno, kao na pr. 
kišnica ili voda iz rijeka i jezera, bljutava je, pa ma bila 
ne znam kako čista i bistra. 

Izvrsna je voda za piće iz gorskih izvora. I iz banšiei 
voda valja, ali ne smije da u njih dolazi nečistoća iz 
đubrišta ili zahoda, jer tako mogu u vodu dospjeti kužne 
klice i prouzrokovati teške bolesti. Zato se ne smiju bu- 
nari kopati blizu đubrišta i drugih nečistih mjesta. 

Voda iz mora slana je okusa, jer ima u sebi rastop- 
ljene mnogo obične soli. Sol se iz mora dobiva tako, da 
se voda ispari, a na dnu ostane sol. 

U barama i močvarama trunu u vodi kojekakovi 
ostaci bilja i životinja. Tako se na dnu stvara mulj, a 
sama voda postaje nečista. Kad u ljetu prigrije sunce, ta- 
kove baruštine zaudaraju ili okuže zrak. Osim toga tamo 
su legla komaraca, od kojih neki prenose opasnu gro- 
znicu »malariju«. Zato se nastoji, da se takve baruštine 
osuše i pretvore u plodna polja. 


Ljeto. 

Ljetni dani. Sunce sve jače žari. Izlazi rano, o po- 
dne nam žari skoro nad glavom, a uveče kasno zalazi. 
Ujutro rano kreću ljudi na polja i kasno se uvuče umorni 
vraćaju. 

U vrtu sve buja. Grašak se već puni, krastavci se za- 
meću, a jagode već se rumene. U voćnjaku već se trešnje 
zarumenile; skoro će dozoriti na radost djece i vrebaca. 

U polju se žito rasklasalo. Kukuruz je još nizak: ima 
vremena do jeseni, da izraste. Sunce -sipa svoje zrake na 
zelena polja kao blagosov Božji. 

U šumi sve vrije od života. Ptice čavrljaju i brinu se 
oko mladih, bube zuje, leptiri lijeću. Zec ima sada sigur- 
nije zaklonište i obilnije hrane nego zimi, a vjeverica se 
lakše ukloni kuni. Kukavica hvata gusjenice i brine se, 
kome će podmetnuti svoje jaje. 

U livadi ječe kose. Otkos za otkosom, a trava se 
ruši. Ali za nekoliko dana sve se opet još ljepše zeleni. 
Vrbe se nagnule nad potok kao da sluša njegovu priču. 
Ribe se praćakaju, a žabe izbuljile oči vrebajući kukčiće. 

Šaran. U našim potocima i rijekama nije šaran 
rijetka riba. Drži se više plićih mjesta, gdje ima dosta 
vodenoga bilja, pa u mulju ličinaka i crvića. Od te se 
hrane vrlo ugoji, pa postane trom, Hranu napipa mesna- 
tim usnama i brčićima. 

Šaran kao i druge ribe nikad ne ostavlja vodu. I u 


vodi mora disati, pa mu u tu svrhu služe škrge. To su 
četiri niza crvenih resica, a zaštićuje ih škržni poklopac, 
koji je na kraju nazubljen. Ribe gutaju vodu, koja prolazi 
mimo škrga i ispod poklopaca izlazi napolje. Škrge uzi- 
maju iz vode uzduh, pa tako služe ribama umjesto 
pluća. ' ' 


A kako šaran pliva? Tijelo mu je s obih krajeva za- 
šiljeno, pa glavom lako probija vodu, a repnom perajom 
se tura naprijed. Kormani parnim prsnim i trbušnim pe- 
rajama. Ledna peraja i ona s trbušne strane, što stoji 
sama blizu repa, služi mu, da se može držati uspravno. 


Ljuske su mu poredane kao crijepovi na krovu i okre- 
nute od glave prema repu, a osim toga sluzave, pa mu ne 
smetaju kod plivanja. 


Šarane odgajaju ljudi u ribnjacima, jer se znadu 
vrlo ugojiti. Ženka snese u proljeće među bilje po pli- 
činama do pola milijuna jaja ili ikre. Da nije toga već 
bi se davno zatrli, jer imadu mnogo neprijatelja, a naj- 
veći im je neprijatelj grabežljiva štuka. 


Najveća je naša riječna riba som. I som je kao i' 


štuka velik grabežljivac. 

Rak potočni. U našim potocima ima životinja sva 
\ oklopu kao kakav vitez iz starih vremenea. Svatko će 
se dosjetiti, da je to potočni rak. "I 

Rak je sav u vapnenom oklopu, da se zaštiti protiv 
neprijatelja. Ipak među pojedinim člancima ima oklop 
mekanu kožicu, da se članci mogu pregibati. Kad pona- 
raste, postaje mu oklop pretijesan, pa ga mora presvući, 
no već prije načinio se ispod staroga oklopa novi oklop. 


“Novi oklop je ispočetka mekan, pa se rak mora sakri- 


Rak je uhvatio ribicu. 


vati, dok ne otvrdne. Vapno za oklop dobiva od dva 
kamenčića, koji se stvaraju u želucu. Ljudi ih obično zovu 
»račje oči«, kao da želudac treba oči! : 
Oklop je zelenkasto-smeđe boje, pa ta boja čuva 
raka od njegovih neprijatelja. Kad se rak skuha, po- 
stane mu oklop crven. No rak ima i oružja za obranu 
i za navalu! To su štipaljke ili nožice, kojima hvata 
plijen, a u nuždi može neprijatelja i uštinuti. Tko ne 
vjeruje, neka mu podmetne svoj prst. Štipaljke su na- 

stale od prvog para nogu. Osim ovoga para nogu ima 


rak još četiri para nogu, kojima hoda naprijed. No kad 
mu se približi neprijatelj, pliva brzo natraške mašući 
lepezastom repnom perajom. Zato i velimo đaku, koji 
nazaduje, da ide »račjim tragom«. Za raka je to dobro, 
jer tako drži neprijatelja vazda pred očima i može da ga 
dočeka štipaljkama. Oči mu stoje na dršcima, a to mu je 


Vidra uhvatila ribu. 


potrebno, da može gledati na sve strane; glavom ne može 
da miče, jer mu je srasla s prsjem. 

Rak se po danu obično skriva u duplju među žiljem 
pod obalom bistrih potoka i rijeka, i odanle vreba na 
svoj plijen. Lovi žabice, punoglavce puževe, ribice, a 
jede i trulež. Hranu napipa ticalima, koja su sprijeda 
pred očima. Ako u borbi izgubi koju nogu, naraste mu 
nova. Diše škrgama kao i ribe. Mesa nema mnogo, ali je 
prava sladica. 


Vidra. Što je kuna na drvetu, to je vidra kod vode. 
Po danu se sakrije taj razbojnik u kakovu šupljinu, 
koja ima dva otvora: jedan u vodu, a drugi na obalu, 
da se ne uguši. A kad se spusti noć, polazi u lov na ribe. 

Treba dosta hrane te čini mnogo štete, jer pohvata silu 
riba, osobito onih bolje vrsti, kao što su šarani i pastrve. 
Ali kad nema takovih poslastica, dobre su i — žabe. Pa 
kako ona može da ulovi ribu bez mreže i udice? 


Krzno joj je gusto i masno, pa ne propušta vodu 
kao ni guščije perje. Tako može proboraviti po nekoliko 
sati u vodi čekajući i loveći plijen, a.da se ne prehladi, 
pa ni onda, kad se voda zaledi. Kratke noge imadu prste 
s kožicom za plivanje, a rep joj služi za kormilo. Tijelo 
joj je vitko kao u zmije, pa se lako giba u vodi skoro: 
tako brzo kao štuka. Kada roni pod vodu, stisne nosne 


. šupljine, a uha zatvori kožnim naborom, pa ne može u 


njih prodrijeti voda. Uške su joj posve kratke, da je ne 
smetaju u plivanju. Zubi su joj oštri, pa lako uhvati ribu, 
pa ma kako bila skliska. 

Cijelo vidrino tijelo udešeno je za život kraj vode. 
Poradi silne štete i finoga krzna ljudi je progone i ubi- 
jaju iz pušaka. 


Ljepota mora. Kad je došao konac školske go- 
dine, pošao je Milan sa stricem na more. Stric je nešto 
pobolijevao, pa se nadao, da će mu blago primorsko pod- 
neblje mnogo koristiti zdravlju. Kad su ugledali široku 
pučinu morsku, kako se ljeska na suncu, nije Milan mo- 
gao da skine oka s toga divnog prizora i jedva je čekao 
čas, da siđu i da se malo provezu morem. I to je do- 
čekao! 

. Odmah sjutradan najmio je stric u staroga ribara 
čamac i oni su zaplovili morem. Ribar im je hvatao 
različite morske životinje, a Milan se nije mogao dosta 
načuditi svemu, što je vidio. Čuo je već-u školi, da je 
morska voda slana, a sad se i sam osvjedočio o tom. 
Vidio je morskog ježa s čvrstim bodljikama, i morsku 
zvijezdu, pravu pravcatu zvijezdu sa pet krakova, ali 

živu. Nije se mogao načuditi trpu, koji je sličan kra- 
stavcu, a kad ga je ribar izvadio, štrcao je vodu. Bilo je 
tu i različitih školjkaša, pa se čudio, da jedne od njih, 
ostrige kamenice, jedu prijesne. Vidio je raka s kratkim 
repom slična velikom pauku, pa ga i zovu morski pauk. 
Ribar im je pričao o različitim ribama: tunjima, što ih 
na veliko love u gornjem Primorju, o sitnim srđelicama, 
kojih ulove na vagane, o dupinima, što plivaju za bro- 


Tune u mreži. 


dovima, pa o strašnom morskom psu, koji naraste du- 
gačak do šest metara, a može proždrijeti i čovjeka. Pri- 
povijedao im je o lovu na skuše, koje dolaze u svibnju i 
lipnju, a love ih tako, da ih noću primame svijetlom u 
mrežu, Mnoge od tih riba može vidjeti u ribarnici, gdje 
ih ima svakog dana na prodaju, jer je to glavna hrana 
primorskom narodu. Tu će vidjeti i sipu, koja se brani 
od neprijatelja tako, što izbaci iz sebe neko crnilo i tako 
zamuti vodu. 

Poslije podne izišli su na šetnju. Svud naokolo di- 
zala su se krševita gola brda. Svuda su vidjeli mnogo 
vinograda. Stric mu je pokazao maslinu, smokvenicu, 
lovoriku, ružmarin i kadulju. U svih je lišće debelo i 
kožnato, da ne venu na onoj žegi. Lišće ružmarina i 
kadulje puno je mirisava ulja. Iz ružmarinova lišća vadi 
se to ulje, osobito na otoku Hvaru u Dalmaciji. 


Smokvenica. Svuda po našem Primorju po vrto- 
vima, vinogradima i uz kuće sade smokvenicu. Njeno 


Smokva. 


krošnjato drvo daje u ljetu lijepa hlada, a i slatka ploda. 
Lista već početkom travnja. Cvjetovi se ne vide, jer su 
skriveni u mesnatom evjetištu, iz kojega kasnije naraste 
plod sličan kruški, pun sitnih sjemenki. Kada plod do- 
zori, počinje berba. Bere se po lijepom vremenu. Plo- 
dovi se prignječe palcem i suše na suncu, a nižu se i u 
vijence i osuše i šalju u trgovinu. 


Maslina. Osim smokve sade još u Primorju po- 
svuda maslinu. Izdaleka ti se maslina čini kao da je vrba, 
jer ima slično lišće i krošnju, ali po cvijetu brzo vidiš 

razliku. Cvijet je sličan bijelom jorgovanu, a iz cvijeta 
se razviju plodovi slični plodu našeg drijenka, samo što 
nijesu crveni, nego maslinasto-zeleno boje. Plodovi su 
puni ulja, pa se to ulje iz plodova vadi tako, da se sa- 
melje u mlinovima, a onda se samljeveno tijesto stavi u 


Maslina. 1 Grančica s cvijetom; 2 grančica s plodom; 3 plod 
raspolovljen. 


koševe, koji se naslažu u prešu i prešaju.. Tako se do- 
biva poznato maslinovo ulje, koje se posvuda prodaje 
u dućanima. Mnogo se plodova pojede, a mnogo često 
uništi neki kukac. Ni masline ne rode svake godine 
jednako. 


Vjetrovi. U ljeti često zaduva tako strašan vjetar, 
da lomi grane na drveću i crijepove baca s krovova. I na 

moru znade duvati i po više dana, pa digne silne valove. 
Teško ladicama, koje zateče takovo nevrijeme na otvo-- 
renom moru! Pa odakle taj vjetar? Kako nastaje? 

Možete ga sami načiniti u malom. Uzmite samo 
knjigu, komad hartije ili lepezu, pa mašite time prema 
svome licu. Osjećate, kako vas hladi baš kao i kad vje- 
irić popuhuje. Lako ćete se dosjetiti, da vas to hladi uz-- 
duh, kojega ste knjigom, hartijom ili lepezom pokrenuli 
iz njegova mirovanja u gibanje. Isto tako i vani nastaje 
vjetar, kad se uzduh pokrene iz svoga mirovanja. 

Pa od čega se uzduh uzbiba? Učinite ovaj pokus:. 
Kad vam bude u sobi vruće, zapalite svijeću i otvorite 
vrata. Svijeću držite najprije pri dnu vratiju, a onda pri 
vrhu, pa ćete opaziti, kako plamen svijeće pri dnu vra- 
tiju zakreće u sobu, a pri vrhu iz sobe. Zašto to? Eto 
zato, što pri dnu hladan uzduh ulazi izvana u sobu, a 
Pri vrhu izlazi topliji uzduh iz sobe. Tako je i napolju, 
kad se nađu jedan pored drugoga topao i hladan uzduh. 
Topao se diže gore i struji prema hladnomu, a hladniji 
pada k dnu i struji prema toplomu. Ako je velika razlika 
u toplini, onda vjetar naglo struji — nastaje vihor itd. 
Tako struji na moru preko dana vjetrić s obale na 
kopno, jer se zemlja jače ugrijala nego voda, uveče: 
s kopna na more, jer se kopno prije ohladi. Vjetrovi sa 
sjevera su hladniji, a oni s juga su topliji. Južni vjetrovi 
dolaze s mora i imadu mnogo vodenih para; zato nam 
donose kišu. i. 

Vjetrovi počine često mnogo štete, jer pokidaju 
granje, stresu voće, sruše kuće itd., ali i mnogo koristi,. 
jer nam raskužuju zrak. Pa i oblake razgone na sve 
strane, a za južne vjetrove već smo rekli, da donose kišu. 

